Bapa bercinta, larikan isteri anak sendiri
Oleh KOSMO

7 Mac 2023, 5:00 pm
NEW DELHI – Seorang lelaki di India membuat laporan polis kerana mendakwa bapa kandungnya sendiri telah melarikan diri bersama isterinya, lapor laman berita Oddity Central semalam.
Pawan Vairagi dari negeri Rajasthan menuduh bapanya, Ramesh Vairagi jatuh cinta dengan isterinya lalu menggoda wanita itu untuk berlaku curang.
Menurut Pawan, dia sering bekerja jauh daripada  keluarganya dan ini memberi peluang kepada Ramesh untuk menghabiskan banyak masa dengan isterinya.
Pasangan itu baru-baru ini melarikan diri dan meninggalkan anak Pawan yang berusia enam bulan.
Selepas mendapat tahu perkara itu, Pawan membuat laporan polis di daerah Bundi dengan menuduh bapanya merampas isterinya serta mencuri basikal milik lelaki itu yang digunakan oleh pasangan  tersebut untuk melarikan diri.
Ketika disoal pihak media, Pawan mengesahkan dia telah memfailkan laporan polis terhadap Ramesh namun, isterinya dianggap tidak bersalah.

Polis berkata, pihaknya  kini melancarkan siasatan bagi mengesan pasangan tersebut. – Agensi


Konsert 3 hari bintang pop Hong Kong, Eason Chan laris
7 Mac 2023, 4:25 pm
PETALING JAYA – Kedatangan bintang pop Hong Kong, Eason Chan ke negara ini untuk konsert mega yang akan berlangsung pada Mei depan mendapat sambutan luar jangkaan peminat tempatan.
Eason yang popular dengan deretan lagu hit seperti Love Transfer, Today Next Year, Warrior of the Darkness, Fu Shi Shan Xia dan Fu Kua akan berkunjung ke negara ini mengadakan persembahan konsert selama tiga hari berturut-turut.
Penyanyi popular yang pernah tersenarai di tangga keenam dalam Top 100 Selebriti China oleh Forbes pada 2013 itu akan mengadakan konsert Fear and Dreams World Tour Live in Malaysia pada 12 hingga 14 Mei depan bertempat di Axiata Arena, Bukit Jalil.
Mengagumkan, jualan tiket konsert superstar lagu bahasa Kantonis itu laris terjual seperti pisang goreng panas dalam tempoh hanya dua jam!
Sambutan luar jangkaan tersebut sekali gus menjadi catatan rekod terbaharu buat Eason, 49, yang memintas rekod konsert solo sendiri dari segi jumlah penonton teramai di negara ini.
Konsert yang dijangka menjadi persembahan dengan jumlah penonton paling ramai tersebut dipersembahkan oleh ATFX bersama Impact Entertainment, Star Planet dan Live Nation.

Untuk info, Eason yang dilahirkan pada 27 Julai 1974 merupakan seorang aktor terkenal dengan barisan filem popular seperti City of Glass, Jiang Hu: The Triad Zone, Comic King dan Funeral March.
Bagi sebarang maklumat lanjut tentang konsert penyanyi itu, boleh layari media sosial Star Planet atau laman web www.starplanet.com.my. – KOSMO! ONLINE


Penunggang motosikal maut bergesel dengan kereta
Oleh AZMI NORDIN

7 Mac 2023, 4:38 pm
PETALING JAYA – Seorang lelaki maut ketika menerima rawatan selepas motosikal ditungganginya kemalangan dengan sebuah kereta jenis Honda City di Bulatan Jalan Lapangan Terbang Subang, di sini, pagi tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya mendapati kemalangan menimpa mangsa berlaku pada 17 Januari lalu, sekitar pukul 8.30 pagi.
Katanya, mangsa merupakan seorang lelaki tempatan berusia 54 tahun yang jatuh selepas motosikal Yamaha 135LC ditunggangnya bergesel dengan sebuah kereta di lorong yang sama.
“Akibat kemalangan itu, mangsa telah mengalami kecederaan parah dan dibawa ke Hospital Sungai Buloh untuk menerima rawatan.
“Pagi tadi, mangsa telah disahkan maut ketika menerima rawatan dan kes disiasat di bawah Seksyen 41(1) Akta Pengangkutan Jalan 1987,” katanya dalam kenyataan hari ini.
Jelas Fakhrudin, pihaknya mohon agar sesiapa berada di lokasi dan melihat kejadian tampil ke balai polis berdekatan.

“Orang ramai juga boleh berhubung terus dengan Pegawai Penyiasat Trafik, Inspektor Mohd Hafeez Faesal A. Aziz di talian 011-32311232 bagi membantu siasatan,” ujarnya. – KOSMO! ONLINE.


Jalan Jiwa Murni dinaik taraf sebagai jalan utama ke pedalaman Sarawak
Oleh CHERINE JON

7 Mac 2023, 4:42 pm
KUCHING – Jalan-jalan yang dibina menerusi Projek Jiwa Murni di Sarawak yang telah rosak akibat dilalui lori balak akan dinaik taraf pada tahun ini sebagai jalan utama untuk ke kawasan pedalaman.
Timbalan Perdana Menteri Datuk Seri Ahmad Zahid Hamidi berkata projek itu akan dilaksanakan oleh Kementerian Kemajuan Desa dan Wilayah (KKDW) bersama-sama Kerajaan Sarawak dan dijangka siap sebelum perayaan Krismas tahun ini.
“Ia mesti disiapkan sebelum 25 Disember, ini kita lakukan bukan atas soal perayaan tetapi juga soal musim tengkujuh yang akan dialami di Sarawak jika kita lakukan selepas itu,” katanya pada sidang media selepas mempengerusikan Mesyuarat Penyelarasan KKDW bersama Kerajaan Sarawak di Wisma Bapa Malaysia, di sini hari ini.
Menjelas lanjut, beliau yang juga Menteri Kemajuan Desa dan Wilayah berkata jalan-jalan yang dijangka dinaik taraf itu adalah sepanjang 578 kilometer dengan kebanyakannya di wilayah utara iaitu Miri, Limbang dan Belaga.
“Kita akan memberi keutamaan kepada jalan-jalan yang tidak lagi dilalui oleh kenderaan berat pembalakan dan ini penting untuk dinaik taraf sebagai jalan utama untuk ke kawasan pedalaman.
“Manakala jalan-jalan yang masih aktif dilalui oleh pengangkutan pembalakan ini kita akan berikan sebagai keutamaan kedua,” katanya.

Selain itu, Zahid berkata projek-projek infrastruktur yang dirancang bagi kawasan luar bandar Sarawak juga akan dipastikan dilaksanakan iaitu projek bekalan elektrik dan air termasuk pendidikan prasekolah serta beberapa projek lain yang berkaitan.-KOSMO! ONLINE


Semak ayat dulu sebelum jual
Oleh NOR SHAFAWATI YUP

7 Mac 2023, 4:16 pm
NILAI – Peniaga perhiasan ayat al-Quran terutama di Nilai 3 di sini perlu bertanggungjawab membuat semakan bagi memastikan tiada kesalahan dari segi ayat atau kandungan teks sebelum dijual kepada pelanggan.
Pengarah Bahagian Penyelarasan Penguatkuasaan dan Pendakwaan Syariah, Jabatan Kemajuan Islam Malaysia (Jakim), Ahmad Husaini Mustafa berkata, kemungkinan ada dalam kalangan peniaga atau pemborong perhiasan ayat al-Quran tidak sensitif dengan menggunakan alasan diambil terus daripada pembekal.
“Barang-barang yang sampai perlu disemak terlebih dahulu. Sepatutnya perhiasan ayat al-Quran itu perlu diselia oleh pihak bertanggungjawab seperti Kementerian Dalam Negeri (KDN) agar tidak berlaku kesalahan.
“Sekiranya ayat salah, maknanya jadi lain, Kita gantung perhiasan ini untuk mencantikkan rumah dan lebih parah jika maksudnya lari daripada ajaran agama Islam,” katanya selepas merasmikan Program Advokasi Peniaga-Peniaga dan Pengusaha Bingkai Ayat Al-Quran di sini.
Sementara itu, Pengarah KDN Negeri Sembilan, Mohamad Ridzuan Yusof berkata, berdasarkan pemerhatian pihaknya, sebahagian peniaga tidak tahu berkenaan kesahihan ayat al-Quran yang dijual di premis mereka.
“Biasanya, kesilapan yang dikesan pada perhiasan ayat al-Quran ini adalah yang diimport. Jadi kita nasihatkan peniaga untuk semak dengan membuat rujukan di aplikasi Smart al-Quran yang diluluskan Lembaga Kawalan dan Perlesenan Percetakan al-Quran KDN,” katanya.-KOSMO! ONLINE


Warga emas ditemui tergantung, terkunci dalam bilik
Oleh AZMI NORDIN

7 Mac 2023, 5:04 pm
KUALA LUMPUR – Seorang lelaki warga emas ditemui meninggal dunia dalam keadaan tergantung dengan tali, di siling rumahnya di Taman Alam Jaya, Cheras, di sini, hari ini.
Pengarah Jabatan Bomba dan Penyelamat Malaysia (JBPM) Selangor, Morni Mamat berkata, pihaknya menerima panggilan kecemasan berhubung kejadian itu pukul 1.25 petang tadi.
Katanya seramai enam anggota bersama satu jentera dari Balai Bomba dan Penyelamat (BBP) Bandar Tun Hussin Onn dikejarkan ke lokasi kejadian.
“Setibanya di lokasi, kami dimaklumkan terdapat seorang lelaki warga emas berusia 66 tahun dalam keadaan tergantung pada siling.
“Mayat mangsa ditemui di dalam bilik di rumah berkenaan yang disewa oleh mangsa,” katanya dalam kenyataan hari ini.
Menurut Morni, anggota bertugas terpaksa membuka pintu rumah berkenaan yang berkunci.

“Anggota bomba kemudian menurunkan mayat mangsa yang disahkan meninggal dunia di lokasi oleh pihak Kementerian Kesihatan Malaysia (KKM).
“Mayat mangsa seterusnya diserahkan kepada pihak polis untuk tindakan lanjut,” katanya.- KOSMO ONLINE.


Tiga wanita lemas dua bot bawa 21 orang berlanggar
Oleh SHAMSUL KAMAL AMARUDIN

7 Mac 2023, 4:52 pm
LUMUT – Tiga wanita maut dipercayai lemas apabila dua bot membawa 21 orang berlanggar di perairan Lumut tidak jauh dari Pangkalan Tentera Laut Diraja Malaysia (TLDM) Lumut semalam.
Ketua Polis Daerah Manjung, Asisten Komisioner Nor Omar Sappi berkata, dalam kejadian kira-kira pukul 9 malam itu tiga mangsa yang maut berusia antara 26 hingga 43 tahun.
Menurut beliau, siasatan awal mendapati kejadian melibatkan sebuah bot yang membawa 17 penumpang dan seorang tekong dari arah Lumut menuju ke Pulau Pangkor manakala sebuah bot lagi dinaiki seorang tekong bersama dua penumpang dari Pulau Pangkor ke Lumut.
“Akibat pelanggaran tersebut, seramai 10 penumpang dalam bot dari arah Lumut terjatuh ke dalam laut. Kedua-dua tekong bot tersebut bagaimanapun berjaya menyelamatkan kesemua mangsa yang kemudian dihantar ke Hospital Angkatan Tentera (HAT).
“Pihak HAT memaklumkan tiga mangsa telah meninggal dunia dan dihantar ke Hospital Seri Manjung (HSM) untuk dibedah siasat bagi mengenal pasti punca kematian. Setakat ini, kes diklasifikasikan sebagai mati mengejut,”katanya dalam satu kenyataan di sini hari ini.
Tambah beliau, seorang mangsa juga wanita berumur 43 tahun kini menerima rawatan di unit rawatan rapi (ICU) HAT TLDM Lumut, manakala 17 lagi mangsa dirawat sebagai pesakit luar di hospital sama. – KOSMO! ONLINE


Gadis gelek serupa ‘Pak Maun’ curi tumpuan
Oleh KOSMO!

7 Mac 2023, 4:49 pm
PETALING JAYA – Gelagat seorang gadis sakan menari sehingga disamakan seperti ‘Pak Maun’ dalam filem P.Ramlee mencuri tumpuan ketika persembahan sebuah gig yang diadakan di Ipoh, Perak, dua hari lalu.
Menerusi perkongsian klip video di Twitter @nan manjoi8715 memaparkan suasana ketika persembahan sebuah kugiran dikenali Budak Nakal Hujung Simpang dengan lagu ‘Cari Tapak’ yang dipopularkan kumpulan Senario.
Berdasarkan video berdurasi 28 saat itu, kelihatan gadis tersebut menari gaya ‘Pak Maun’ di tengah-tengah ruang kosong sambil dikelilingi pengunjung lelaki.
Sehingga kini, klip video tular terbabit telah mencecah 1.5 juta tontonan dengan 2,171 tanda suka dan 794 ciapan semula.
Bagaimanapun, rakaman tersebut turut menimbulkan perbalahan antara pengguna media sosial kerana ada yang beranggapan perbuatan itu tidak senonoh.
“Sebab tak malu lah dia menari kat situ. Kalu ada perasaan malu dia tak menari kat situ. Itupun engkau orang nak bangkit jadi isu,” ujar Wawa.

“Saya tidak nampak apa-apa masalah di sini, hanya orang yang sedang berseronok. Biarkan mereka,” kata Kael.
“Benda dah lama wujud, biarkan mereka masih muda. Jangan disekat selagi tiada unsur-unsur yang melampau,” jelas Shah.
Sementara itu, gadis tersebut yang dikenali sebagai Candra menjelaskan dia tidak mengambil hati atas teguran yang dibuat oleh orang ramai.
“Terima kasih yang tegur. Yang hina kecam itu sikit pun aku tak kisah langsung selagi ibu bapa aku tahu aku peri gig,” katanya. – KOSMO! ONLINE


Muhyiddin dipanggil ke SPRM esok, nafi ditangkap
Oleh KOSMO!

8 Mac 2023, 8:06 pm
PETALING JAYA – Bekas Perdana Menteri, Tan Sri Muhyiddin Yassin mengesahkan beliau telah dipanggil untuk memberi keterangan di Suruhanjaya Pencegahan Rasuah Malaysia (SPRM) pada pukul 11 pagi esok.
Beliau dalam satu hantaran di akaun Facebooknya turut menafikan dakwaan bahawa beliau telah ditahan SPRM semasa bermain golf pada petang tadi.
“Saya ingin menjelaskan berita saya ditahan di padang golf hari ini yang disebarkan oleh sebuah portal berita adalah palsu.
“Hari ini saya hadir ke beberapa mesyuarat berkaitan Perhimpunan Agung Tahunan (PAT) Bersatu yang akan bermula Jumaat ini.
“Bagaimanapun, esok Khamis saya diminta ke Ibu pejabat SPRM pada pukul 11 pagi,” katanya di sini tadi.
Terdahulu, spekulasi bertiup kencang mengatakan Muhyiddin telah ditahan SPRM pada petang tadi.

Desas-desus Muhyiddin akan didakwa tersebar sejak beberapa minggu lalu selepas bekas Ketua Penerangan Bersatu, Datuk Wan Saiful Wan Jan dihadapkan ke mahkamah pada 21 Februari lalu.
Akhir bulan lalu, SPRM turut membekukan beberapa akaun milik parti Bersatu kerana dipercayai ada kaitan dengan siasatan agensi itu terhadap dana kerajaan RM92.5 billion yang didakwa diseleweng oleh kerajaan Perikatan Nasional (PN) ketika melaksanakan pelbagai pakej rangsangan susulan pandemik Covid-19.
Pada 18 Februari lalu juga, Muhyiddin mengesahkan beliau dipanggil SPRM untuk memberi keterangan mengenai Program Jana Ekonomi Pemerkasaan Kontraktor Bumiputera Berwibawa (Jana Wibawa) sebagai saksi dan bukannya suspek.
Bagaimanapun, SPRM kemudian mengesahkan bekas Perdana Menteri itu adalah antara suspek yang disiasat berhubung kes berkenaan dan siasatan ke atasnya masih diteruskan. – KOSMO! ONLINE


Jenazah bekas MB Kedah selamat dikebumikan
Oleh JAMLIAH ABDULLAH

8 Mac 2023, 8:16 pm
ALOR SETAR – Jenazah bekas Menteri Besar Kedah, Datuk Seri Syed Razak Syed Zain Barakbah, 79, selamat dikebumikan di Tanah Perkuburan Islam Masjid Nurul Ehsan, Kubang Rotan di Kuala Kedah d sini kira-kira pukul 7.30 malam tadi.
Pengebumian Allahyarham yang juga merupakan anak kelahiran Kubang Rotan dihadiri lebih 500 ahli keluarga, sanak saudara serta rakan-rakan.
Terdahulu jenazah Syed Razak disembahyangkan di masjid tersebut setelah dimandi dan dikafankan di kediamannya di Taman Anggerik, Sungai Petani dekat sini.
Dalam pada itu, menurut anak saudara Allahyarham, Sharifah Nurulasyikhah Syed Mohamad, 50, Allahyarham dikebumikan bersebelahan kubur ibu bapanya, Syed Zain Syed Ali dan Eshah Mahmud.
“Arwah yang meminta supaya dikebumikan bersebelahan kubur arwah ibu bapanya jika meninggal dunia,” katanya.
Allahyarham Syed Razak menghembuskan nafas terakhir kira-kira pukul 10 pagi di samping isterinya, Datin Seri Syarifah Hamidah Syed Hamid, 73, di kediamannya itu. – KOSMO! ONLINE


3 cedera, kenderaan terjunam ke dalam gaung
Oleh NOR AINNA HAMZAH

8 Mac 2023, 8:24 pm
JEMPOL – Tiga lelaki berhadapan detik-detik cemas apabila kenderaan yang dinaiki terjunam ke dalam gaung sedalam 3 meter di Jalan Felda Palong 7 dan 8, di sini, petang tadi.
Ketua Balai Bomba dan Penyelamat Seri Jempol, Penolong Kanan Penguasa Bomba (PKPgB) Mohd Hazren Mohd. Zahar berkata, pasukannya bergegas ke lokasi sebaik menerima panggilan pada pukul 5.14 petang.
Menurutnya, turut dikejarkan ke lokasi kejadian ialah pasukan bomba bantuan dari Balai Bomba dan Penyelamat Bahau serta Gemas bagi membantu membawa mangsa keluar dari kenderaan jenis Toyota Hilux tersebut.
“Difahamkan ketiga-tiga mangsa berusia lingkungan 30 hingga 50-an dalam perjalanan dari Melaka menuju ke Terengganu melalui jalan Palong 4, 5 dan 6. Kenderaan tersebut dalam keadaan terbalik di dalam gaung berkenaan.
“Pasukan bomba telah menggunakan peralatan khas bagi mengeluarkan dan mengusung mangsa ke tebing jalan. Kesemua mangsa dikejarkan ke Hospital Jempol bagi rawatan lanjut,” katanya hari ini.


Perak FC tersingkir dari saingan Piala FA
Oleh AZIZAN HASHIM

8 Mac 2023, 11:18 pm
IPOH – Perak FC tersingkir dari saingan Piala FA 2023 apabila tumpas 2-1 kepada Sri Pahang FC di Stadium Perak sebentar tadi.
Jaringan penalti di minit akhir oleh Stefano Brundo membolehkan Pahang pulang ceria sekali gus layak ke pusingan kedua.
Sebaliknya tuan rumah hanya boleh menyalahkan diri sendiri kerana pemainnya bertindak ‘rakus’ hingga menyebabkan kekalahan itu.
Seperti ketika bertemu Kedah dalam perlawanan liga Super pada 26 Februari lalu, Perak terpaksa meneruskan baki 23 minit dengan 10 pemain apabila Muhammad Fadzil Idris diperintah keluar kerana mengutip kad kuning kedua.
Usaha Pahang akhirnya berjaya memadam kelebihan anak buah Datuk Lim Teong Kim pada perlawanan malam ini. – KOSMO! ONLINE


Dewan Rakyat: Ahli UMNO boleh cabar pengecualian lulus usul di mahkamah
Oleh MOHD RASDAN AHMAD

8 Mac 2023, 9:24 pm
KUALA LUMPUR – Kementerian Dalam Negeri (KDN) yang membuat keputusan memberi pengecualian kepada UMNO mengikut Seksyen 70 Akta Pertubuhan 1966 mengenai isu pemilihan parti itu dibuat setelah mendapat nasihat dan pandangan pegawai undang-undang kementerian.
Menteri Dalam Negeri, Datuk Seri Saifuddin Nasution Ismail berkata, tindakan menggunakan peruntukan itu bukan keputusan peribadi, namun telah mengambil kira semua proses dijalankan Jabatan Pendaftaran Pertubuhan (RoS), UMNO dan pandangan pegawai KDN.
“Sekiranya masih ada pihak yang tidak berpuas hati dengan keputusan itu, beliau ahli UMNO yang membuat aduan kepada RoS boleh mencabar pengecualian berkenaan di mahkamah.
“Seksyen 70 Akta Pertubuhan 1966 ini memberi kuasa secara khusus kepada menteri untuk membuat beberapa pengecualian. Bila kita gunakan Seksyen 70, pengecualian itu terarah kepada pematuhan Seksyen 13 dalam Akta Pertubuhan 1966.
“Jika pengadu tidak berpuas hati dan mengatakan menteri melampaui batas kuasa, pilihan yang ada adalah dia mesti mengemukakan asas pernyataan dan afidavit mengikut saluran undang-undang,” katanya ketika sesi menggulung perbahasan Belanjawan 2023 di Dewan Rakyat patang ini. – KOSMO! ONLINE


[VIDEO] Isteri Lee Chong Wei menangis teresak-esak dengar ucapan suaminya
Oleh KOSMO!

8 Mac 2023, 11:42 pm
PETALING JAYA – Isteri kepada legenda badminton negara, Datuk Lee Chong Wei, Datin Wong Mew Choo dilihat menangis teresak-esak ketika mendengar ucapan daripada suaminya dalam sebuah majlis yang diadakan baru-baru ini.
Chong Wei yang berkongsi rakaman situasi tersebut di Instagramnya hari ini, turut berterima kasih kepada Mew Choo kerana hadir sebagai wanita istimewa dalam hidupnya.
Menerusi kapsyen yang dimuat naik Chong Wei, hatinya menangis apabila menerima video yang dirakam oleh seorang individu memaparkan raut wajah sedih isterinya.
“Seseorang mengambil video ini secara rahsia dan menghantar klip itu kepada saya. Ini adalah video dia (isteri), semasa saya berkongsi tentang titik terindah dalam kerjaya saya. Saya melihat video ini, serta-merta hati saya remuk dan menangis,” katanya.
Dalam kapsyennya lagi, Chong Wei sempat menitipkan ucapan istimewa buat isterinya sempena Hari Wanita Sedunia.
“Apa lagi yang saya perlukan dalam hidup apabila saya mempunyai wanita ini (isteri).

“Terima kasih isteri, Wong Mew Choo. Saya hanya lelaki paling bertuah di dunia. Sayang awak sepuluh ribu tahun.
“Kepada semua wanita cantik di seluruh dunia, Selamat Hari Wanita Antarabangsa!,” ucapnya. – KOSMO! ONLINE

View this post on Instagram

A post shared by Datuk Wira Lee Chong Wei (@leechongweiofficial)


450 lagi veteran ATM terima penganugerahan Pingat Jasa Malaysia
Oleh Zuid Samson

8 Mac 2023, 8:03 pm


Bakar kereta sendiri kerana marah gagal hidupkan enjin
Oleh KOSMO!

8 Mac 2023, 8:30 pm
BANGKOK – Seorang lelaki Thailand yang marah bertindak membakar keretanya di wilayah timur laut Udon Thani pada Ahad lalu, lapor laman berita Thaiger hari ini.
Disebabkan perbuatan itu, kenderaannya mengalami masalah dengan sistem elektrik selain enjinya tidak dapat dihidupkan.
Pemilik kereta tersebut, Panya, 58, tidak dapat menghidupkan enjin kenderaannya apabila dia ingin meletakkan kereta di garaj. Lelaki berkenaan kemudian bertindak mengalihkannya ke sebuah lokasi yang kosong di tanahnya.
Dia kemudian membakar rumput di sekeliling kereta itu dan api segera merebak ke keretanya menyebabkan anggota bomba tiba di tempat kejadian di Jalan Ban Phue-Nam Som dan mengambil masa kira-kira 20 minit untuk memadamkan kebakaran.
Walaupun kereta dan rumput di sekitarnya musnah, api tidak merebak ke mana-mana harta benda lain manakala kos kerosakan kereta itu adalah sekitar 40,000 baht (RM5,165), lapor Channel 7.
Timbalan Ketua Balai Polis Ban Phue, Leftenan Kolonel Bamrung Naebchidchai berkata, adalah tidak menyalahi undang-undang untuk membakar harta milik sendiri dan api itu pula tidak merebak ke rumah jiran atau mengganggu jiran. – Agensi


Isu salah semadi mayat, Saifuddin tanggung kos
Oleh MOHD RASDAN AHMAD

8 Mac 2023, 9:33 pm
KUALA LUMPUR – Menteri Dalam Negeri, Datuk Seri Saifuddin Nasution Ismail berkata, beliau akan menanggung sepenuhnya kos persemadian mayat lebih RM20,000 yang sudah dibelanjakan satu keluarga yang terlibat kesilapan identiti mayat seorang tahanan di Penjara Sungai Buloh Ahad lalu.
Saifuddin Nasution turut mengakui wujud elemen kecuaian dan kelemahan sistem dalam insiden berkenaan, dan menegaskan tidak akan berkompromi terhadap sebarang aspek kecuaian bagi memastikan ia tidak berulang.
“Saya akui ada elemen kecuaian dan kelemahan sistem. Kita segera arahkan penubuhan jawatankuasa lembaga siasatan serta-merta dan arahan saya adalah tidak boleh ada sebarang kompromi terhadap aspek kecuaian.
“Kita akan sentiasa mengambil langkah penambahbaikan, apakah sistem sedia ada tidak memadai dari sudut proses identifikasi. Kalau kita perlu teroka idea lain, kita terbuka.
“Atas perbelanjaan yang telah dikeluarkan oleh keluarga, saya sendiri akan bayar pampasan itu. Saya akan selesaikan dalam tempoh kurang 48 jam,” katanya ketika menggulung perbahasan Belanjawan 2023 di Dewan Rakyat hari ini.
Terdahulu, pada Ahad lalu, Kosmo! melaporkan mengenai kekeliruan yang berlaku selepas keluarga terbabit dimaklumkan supaya menuntut mayat anak mereka di Hospital Sungai Buloh pada selepas dipercayai tidak sedarkan diri ketika berada dalam tahanan di Penjara Sungai Buloh.

Keluarga itu mendakwa, anak mereka yang tinggal dan bekerja di Selayang, Selangor, ditahan sebelum ditempatkan di Penjara Sungai Buloh bersama lelaki yang meninggal dunia itu.
Saifuddin menjelaskan, pihak keluarga sudah dipanggil untuk membuat pengecaman mayat selepas selesai proses bedah siasat di hospital, namun fizikal mayat itu menyebabkan pihak keluarga sukar membuat pengecaman sebelum pengebumian.
“Ketika ‘roll call’ dibuat, anak itu muncul dan memaklumkan dia tidak mati. Jadi kesilapan identiti tersebut segera disahkan,” katanya. – KOSMO! ONLINE.


Apa sudah jadi dengan UMNO? – Hishammuddin
Oleh Zuid Samson

8 Mac 2023, 8:11 pm


Lelaki potong, lerai komponen kenderaan lama berjaya ditangkap
Oleh NURUL IZZATI ZAINI

8 Mac 2023, 6:59 pm
PETALING JAYA – Polis berjaya menahan seorang lelaki warga tempatan pada 4 Mac lalu, yang disyaki terlibat dalam memotong dan meleraikan komponen kenderaan lama di sekitar daerah Petaling Jaya.
Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, suspek berusia 33 tahun telah ditahan di Taman Medan, Petaling Jaya kira-kira pukul 12.30 tengahari ketika sedang mengangkat beberapa komponen kenderaan ke dalam sebuah lori.
“Polis turut merampas sebuah lori jenis Mitsubishi serta beberapa peralatan untuk memotong komponen kenderaan termasuk beberapa komponen kenderaan yang telah dileraikan.
“Hasil pemeriksaan lanjut terhadap nombor enjin serta casis kenderaan yang telah dileraikan, mendapati kedua-dua komponen kenderaan tersebut telah diganggu dan tidak sempurna,” katanya dalam dalam sidang media di lobi Ibu Pejabat Daerah Petaling Jaya, hari ini.
Tambah Mohamad Fakhruddin, suspek juga gagal memberikan keterangan serta gagal menyerahkan sebarang dokumen berkaitan kenderaan yang telah dileraikan.
Jelasnya, semakan rekod jenayah lampau mendapati suspek mempunyai enam rekod lampau berkaitan dadah dan kes disiasat di bawah Seksyen 29 (1) Akta Kesalahan Kecil 1955.

Dalam pada itu, berdasarkan kajian, Mohamad Fakhruddin berkata sebanyak 10 kes melibatkan kenderaan yang di parkir di tempat awam dalam tempoh jangka masa yang lama telah dilaporkan hilang dari awal tahun sehingga Februari ini. – KOSMO! ONLINE


‘Rider’ tinggal motosikal selamat budak hampir dilanggar
Oleh KOSMO!

8 Mac 2023, 7:30 pm
BANGKOK – Seorang penghantar barang di Thailand diberi julukan ‘wira penghantar’ oleh netizen susulan rakaman tular memaparkan dia meninggalkan motosikalnya sebelum bergegas membantu seorang kanak-kanak berusia empat tahun yang melintas jalan secara tiba-tiba, lapor laman berita Khaosod semalam.
Ketua Polis, Jeneral Damrongsak Kittiprapas turut memuji tindakan Pirapong Chumpolwadee, 31, kerana menyelamatkan budak itu daripada dilanggar kereta.
Piraporng turut diberi penghormatan di bawah program ‘berbuat baik mendapat anugerah’ yang disampaikan oleh polis.
Kejadian itu berlaku di Jalan Sawai Pracharat, bertentangan dengan Sekolah Yamsaard di wilayah Pathum Thani pada 6 Mac lalu. Kamera pengawasan sebuah taman perumahan merakam seluruh kejadian tersebut.
Menurut media tempatan, Pirampong ketika kejadian sedang menghantar barang di hadapan sebuah taman perumahan.
Dia kemudian bergegas meninggalkan motosikalnya dan berlari menyelamatkan kanak-kanak itu setelah terdengar jeritan seorang pengawal keselamatan. Budak itu bernasib baik kerana kereta yang hampir melanggarnya dapat dihentikan.

Kanak-kanak itu kemudian berlari dengan gembira ke arah pengawal tersebut. Mereka saling mengenali antara satu sama lain kerana budak itu adalah anak kepada seorang  pemotong rumput di kompleks perumahan itu.
Peerapong berkata, motosikalnya berada dalam keadaan baik tetapi dua cawan kopi yang sepatutnya dihantar kepada pelanggan telah tumpah.
Bagaimanapun, kerugian itu ditanggung oleh pemilik kedai setelah Peerapong menjelaskan situasi yang dihadapinya.  – Agensi


Pemimpin tertinggi parti politik ditahan SPRM?
Oleh KOSMO!

8 Mac 2023, 7:45 pm
PETALING JAYA – Seorang pemimpin kanan sebuah parti politik didakwa ditahan Suruhanjaya Pencegahan Rasuah Malaysia (SPRM) bagi membantu siasatan berhubung penyelewengan dana awam.
Timbul spekulasi mengatakan pemimpinan tersebut akan ditahan dan dibawa ke mahkamah pada Jumaat.
Dipercayai, tangkapan tersebut mempunyai kaitan dengan Program Jana Wibawa.
Susulan itu juga, turut tersebar satu mesej yang mengajak penyokong-penyokong individu berkenaan untuk turun beramai-ramai ke Pejabat SPRM Putrajaya esok bagi memberikan sokongan kepada pemimpin mereka. – KOSMO! ONLINE


Malaysia cadang batalkan tuntutan Sultan Sulu di mahkamah
Oleh MOHD RASDAN AHMAD

8 Mac 2023, 7:05 pm
KUALA LUMPUR – Kerajaan Malaysia bercadang untuk membawa kumpulan yang mendakwa waris Sultan Sulu ke mahkamah bagi membatalkan tuntutan mereka terhadap bangunan milik kedutaan Malaysia di Perancis.
Pengerusi Sekretariat Khas Sulu, Datuk Seri Azalina Othman Said dalam satu kenyataan berkata, insiden kehadiran bailif (pegawai undang-undang) pada 6 Mac lalu bukan untuk membuat rampasan bangunan Kedutaan Malaysia dan kediaman kakitangan.
“Pada pagi 6 Mac 2023, individu yang mengakui sebagai bailif memohon akses kepada premis (Kedutaan Malaysia) tersebut untuk tujuan survei atas alasan mendapatkan perincian hartanah berkenaan.
“Kakitangan diplomatik di premis terbabit memaklumkan bailif tersebut, mereka tidak dibenarkan berbuat demikian. Kemudian, bailif berkenaan meninggalkan premis yang dinyatakan. Ini bukan cubaan merampas hartanah,” menurut kenyataan yang dikongsikan Azalina menerusi Twitternya hari ini.
Jelas kenyataan itu, berdasarkan kepada taklimat guaman yang diberikan kepada pihak Kerajaan Malaysia, bailif berkenaan telah diarahkan oleh Kumpulan Sulu untuk mendapatkan perincian bangunan milik Malaysia itu.
Alasan diberikan bagi survei itu adalah bagi memenuhi prosedur Gadai Janji Berkanun yang didaftarkan pada 3 November 2022 dengan Perintah Kebenaran sebelah pihak daripada Mahkamah Perancis.

Bailif tersebut mendakwa mereka menjalankan tugas berdasarkan kepada Keputusan Separa yang diputuskan mahkamah bertarikh 29 September 2021.
Walau bagaimanapun, keputusan itu telah dicabar oleh Malaysia dalam pelbagai prosiding di Perancis dan kawasan bidang kuasa mahkamah yang lain
Jelas kenyataan itu, pada masa hadapan, Malaysia berhasrat menggesa Kumpulan Sulu ini untuk tampil dalam mahkamah yang memberikan perintah kebenaran tersebut untuk mendapatkan pembatalan pendaftaran Gadai Janji itu.
“Malaysia kekal dengan pendirian bahawa setiap misi diplomatik tidak boleh dicabul dan kebal daripada sebarang carian, pengambilan, atau penahanan dibawah Konvensyen Vienna berkenaan Hubungan Diplomatik.
“Malaysia juga tidak mengiktiraf arbitrasi komersial yang dimulakan oleh oleh penuntut Sulu dan akan terus mempertahankan kedaulatan negara menerusi forum perundangan sewajarnya,” jelas kenyataan itu. -KOSMO! ONLINE.


Bront Palarae puji pelakon, drama High Council
Oleh MOHD. HAIKAL ISA

8 Mac 2023, 7:00 pm
KUALA LUMPUR – “I told you so (Saya dah cakap dah).”
Itu sebaris kata yang dilontarkan pelakon berpengalaman, Bront Palarae melahirkan pujian terhadap pemain muda siri fenomena, Projek: High Council.
Bront atau nama sebenarnya, Nasrul Suhaimin Saifuddin berpendapat, kejayaan drama tersebut membuktikan bahawa Malaysia tidak pernah ketandusan bakat lakonan.
Kata Bront, 45, bilangan pengikut ramai dalam media sosial atau sebaliknya bukanlah kayu pengukur kejayaan sesebuah naskhah.
Katanya, perihal terbabit telah dibuktikan Projek: High Council yang dilakonkan pelakon muda seperti Mierul Aiman, Nadhir Nasar dan Amir Ahnaf.
“Kita ada talent (bakat) dan kenapa sebelum ini kita rasa kepercayaan orang melihat followers lebih penting daripada bakat?

“Alhamdulillah, bila tengok Projek: High Council selain berjaya dari sudut penceritaan dan gaya lakonan yang meyakinkan, naskhah tersebut juga mencetuskan fenomena luar biasa sama seperti apa yang berlaku ketika filem Indonesia, Ada Apa Dengan Cinta? dahulu,” kata Bront kepada Kosmo! Online.
Ujar pelakon kelahiran Alor Setar, Kedah itu lagi, fenomena yang dicetuskan Projek: High Council lebih kurang sama seperti filem Ada Apa Dengan Cinta? (2003) yang cukup diminati peminat tempatan suatu ketika dahulu.
“Awal 2000-an dahulu, Rangga (Nicholas Saputra) dan Cinta (Dian Sastrowardoyo) turun KLCC, orang berkerumun macam semut. Fenomena yang sama.
“Harapnya, dengan apa dicetuskan High Council membuka mata lebih ramai produser bahawa kesesuaian memainkan peranan atau watak itu lebih penting berbanding jumlah ‘followers’ dalam media sosial.
“Kalau pelakon main ‘best’, penonton akan ikut je. Ramai saja pempengaruh yang saya ‘follow’ tapi kalau mereka berlakon filem, lantak mereka sebab tak lalu saya nak tengok.
“Misalnya atau maksud saya, kalau setakat mereka (pempengaruh) buat ulasan atau unboxing (buka kotak produk), baik mereka buat itu saja, tak payah kita tengok mereka di pawagam,” jelasnya.
Terdahulu, sambutan luar biasa diterima para pelakon Projek: High Council apabila ruang legar Pusat Konvensyen Kuala Lumpur (KLCC) dipenuhi peminat karya terbabit dalam sebuah acara beberapa minggu lalu membuktikan produk tempatan kalau kena pada gayanya, pasti membuahkan hasil.
Dalam pada itu, Bront bakal muncul dengan filem terbaharu berjudul Rajah yang mengangkat kisah sejarah Raja Putih pertama Sarawak, Sir James Brooke.
Melakonkan watak Pingiran Indera Mahkota, Bront yang cukup dikenali menerusi filem Pengabdi Setan memberikan yang terbaik bagi menterjemah karakter terbabit.
“Terjemahan karakter dalam filem Rajah, saya lebih melihat watak Indera Mahkota sebagai bersifat antagonis.
“Karya sejarah namun namun pun filem. Maknanya, kita harus bergerak dalam kerangka naratif fiksyen mengikut olahan pembikinnya,” katanya.
Filem dihasilkan syarikat produksi Margate House Films dan 852 Film itu mula ditayangkan di pawagam tempatan bermula esok (9 Mac 2023). – KOSMO! ONLINE


Warga emas 75 tahun perkosa nenek 95 tahun
Oleh KOSMO!

8 Mac 2023, 7:00 pm
JAKARTA – Seorang lelaki warga emas di Indonesia didakwa memperkosa seorang nenek berusia 95 tahun sehingga mangsa perlu mendapatkan rawatan di hospital, lapor laman berita Tribunnews.
Kejadian yang berlaku di Bekasi, wilayah Jawa Barat itu menggemparkan penduduk setempat. Lelaki warga emas yang hanya dikenali sebagai M, 75, didakwa memperkosa nenek berinisial MH.
Kejadian itu disaksikan oleh anak saudara MH ketika dia menghantar makanan ke rumah mangsa.
Menurut anak saudara MH, dinding rumah mangsa diperbuat daripada kayu dan terdapat lubang kerana tidak semua bahagian ditutup sepenuhnya.
Ketika dia menyaksikan kejadian itu, MH turut menjerit sehingga menarik perhatian penduduk setempat.
Selain hidup bersendirian, ibu saudaranya yang berusia hampir satu abad itu sudah uzur.

Ketua Unit Siasatan Jenayah Polis Metro Bekasi, Gogo Galesung mengesahkan kejadian itu. Unit itu bagaimanapun menghadapi kesukaran untuk mendapatkan maklumat kerana kedua-duanya sudah tua. – Agensi


Sistem bunyi ‘sebesar alam’ punca bumbung rumah penduduk rosak
Oleh KOSMO!

8 Mac 2023, 8:00 pm
JAKARTA – Atap beberapa rumah penduduk sebuah kampung di Indonesia rosak teruk disebabkan oleh sistem bunyi gergasi yang dipasang untuk sebuah majlis, lapor laman berita Liputan6.
Berdasarkan sebuah klip video yang dimuat naik dalam akaun Twitter @LokalPendaki, sistem bunyi itu menyebabkan atap-atap genting jatuh dari bumbung rumah penduduk.
Ia dikatakan telah dipasang menggunakan rangka besi pada ketinggian yang melepasi rumah penduduk kampung.
Sebilangan penduduk kampung kelihatan panik ketika menyaksikan atap genting itu runtuh manakala beberapa kanak-kanak bergegas meninggalkan lokasi kejadian.
Walaupun bunyi kuat itu menyebabkan kekecohan, penganjur majlis tersebut tidak segera merendahkan bunyi berkenaan.
Kejadian itu mendapat perhatian netizen di ruangan komen.

“Simulasi gempa bumi,” komen seorang netizen. – Agensi


Lans Koperal cedera dihempap pokok ketika pergi kerja
Oleh MOHD. HUSNI MOHD. NOOR

8 Mac 2023, 7:57 pm
PUTRAJAYA – Seorang anggota polis berpangkat Lans Koperal cedera dihempap dahan pokok ketika menunggang motosikal menuju ke tempat kerjanya di sini pagi tadi.
Dalam kejadian pukul 8.10 pagi di Jalan Presint 7D itu, mangsa dikenali sebagai Mazlan Mohd Emran, 27, mengalami cedera ringan di tangan.
Ketua Polis Daerah Putrajaya, Asisten Komisioner A. Asmadi Abdul Aziz berkata, mangsa kini sedang dirawat di Hospital Putrajaya.
Beliau berkata, siasatan mendapati, mangsa dalam perjalanan ke tempat kerja di Ibu Pejabat Polis Daerah (IPD) Putrajaya sebelum terbabit kemalangan itu.
“Siasatan awal mendapati mangsa menunggang motosikal di lorong paling kiri sebelum dihempap oleh sebatang pokok reput yang di percayai berada di lorong kiri jalan.
“Ketika kejadian, permukaan jalan rata dan kering serta mempunyai empat lorong jalan sehala,” katanya ketika dihubungi tadi.

Katanya, kes berkenaan disiasat mengikut Seksyen 43(1) Akta Pengangkutan Jalan (APJ) 1987 dan siasatan lanjut masih diteruskan. – KOSMO! ONLINE


Mahkamah: ‘Baby Syifaa’ susah tidur, pengasuh terpaksa guna buai
Oleh NOR SHAFAWATI YUP

8 Mac 2023, 6:54 pm
SEREMBAN – Pengasuh taska yang bertanggungjawab menjaga bayi perempuan, Nour Rania Asyifaa Yuseri atau ‘Baby Syifaa’ terpaksa meletakkan bayi berusia 15 bulan itu di dalam buaian bagi membolehkan dia tidur sebelum ditemui dalam keadan kepala tergantung dan tidak sedarkan diri pada 22 Februari 2022.
Saksi ke-19, Khairulnisa Ahmad Damanhuri, 38, yang menjaga ‘Baby Syifaa’ berkata demikian ketika hadir memberi keterangan pada prosiding hari keempat inkues di hadapan Koroner Datin Surita Budin.
Khairulnisa yang sedang sarat mengandung berkata, pada hari kejadian Syifaa mahu perhatian daripadanya dan ingin sentiasa diriba menyebabkan dia perlu menggunakan buaian yang bukan suatu ‘kebiasaan’.
“Apabila Syifaa menangis bayi yang lain pun tidak boleh tidur, pada mulanya saya ribakannya tetapi dia tetap menangis pada masa sama saya menghenjut dua ‘rocker’ di kiri dan kanan dengan kaki untuk tidurkan dua bayi lain,” katanya pada prosiding inkues di sini hari ini.
Jelas Khairulnisa, dia kemudian terpaksa mengambil sebuah buaian yang disimpan dalam almari di bilik asuhan untuk memastikan Syifaa dapat tidur.
Pada prosiding inkues yang bersambung pada 2.30 petang, mahkamah juga meminta Khairulnisa membuat demonstrasi bagaimana buaian itu dipasang dan keadaan bayi sebelum ditemui tergantung.

Ketika ditanya Timbalan Pendakwa Raya, Zahida Zakaria bagaimana keadaan Syifaa dalam buaian, Khairulnisa menjelaskan selepas Syifaa tidur dia menutup kain buaian dengan mencangkuk di kedua-dua bucu di kiri kanan supaya tiada ruang dan bayi tidak akan terjatuh sebelum keluar dari bilik untuk ke tandas dan makan.
“Apabila masuk semula ke dalam bilik saya terkejut apabila lihat Syifaa berdiri dengan kepalanya terkeluar dalam keadaan tertunduk dan saya menjerit terkejut dan memanggil Syifaa ketika mengangkatnya dia macam mengambil nafas tetapi keadaannya sudah terkulai,” jelasnya.
Khairulnisa berkata, dia cuba menyelamatkan Syifaa dengan cara menekan dadanya beberapa kali tetapi masih tidak sedarkan diri sebekum membawanya ke Klinik Kesihatan Sendayan.
Terdahulu, Khairulnisa mengesahkan pusat jagaan itu yang beroperasi sejak Disember 2020 tidak berdaftar di bawah Jabatan Kemajuan Masyarakat (JKM) dan mahkamah turut menetapkan prosiding inkues bersambung pada 21 dan 22 Mac depan untuk mendengar keterangan tujuh lagi saksi. – KOSMO! ONLINE


Dua rakan ditahan bersama 14,000 biji pil yaba
Oleh ASLIZA MUSA

8 Mac 2023, 6:44 pm
IPOH – Polis merampas 14,000 biji pil yaba dianggarkan bernilai RM280,000 selepas menahan dua sekawan disyaki pengedar dadah dalam serbuan di sebuah rumah di Kamunting, Taiping semalam.
Wanita berusia 34 tahun dan rakan lelakinya berusia 50 tahun itu diberkas sepasukan pegawai dan anggota dari Bahagian Siasatan Jenayah Narkotik, Ibu Pejabat Polis Daerah (IPD) Taiping pada pukul 11.10 malam.
Ketua Polis Perak, Datuk Seri Mohd. Yusri Hassan Basri berkata, hasil pemeriksaan di rumah sewa itu menjumpai 14,000 biji pil yaba dengan anggaran berat 1.43 kilogram (kg).
Katanya, ujian saringan air kencing telah dilakukan ke atas kedua-dua suspek dan mendapati suspek wanita positif dadah jenis methamphetamine.
“Jumlah dadah yang dirampas itu boleh digunakan untuk 14,000 orang penagih dadah,” katanya dalam kenyataannya di sini hari ini.
Menurut Mohd. Yusri, semakan rekod jenayah mendapati dua suspek tersebut mempunyai rekod kesalahan bersabit kes jenayah dan kini direman selama tujuh hari mulai hari ini sehingga Selasa depan mengikut Seksyen 39B Akta Dadah Berbahaya (ADB) 1952.

Katanya, tindakan juga diambil di bawah Akta Dadah Berbahaya (Pelucuthakan Harta) 1988 dengan menyita sebuah kereta jenis Proton X50 dan Proton Wira bernilai RM103,500. – KOSMO! ONLINE


Isham Jalil minta KJ semak fakta sebelum bersuara
Oleh KOSMO!

8 Mac 2023, 6:13 pm
PETALING JAYA – Ketua Penerangan UMNO, Isham Jalil meminta Bekas Ketua Pemuda UMNO, Khairy Jamaluddin Abu Bakar menyemak semula dokumen melibatkan Jabatan Pendaftaran Pertubuhan Malaysia (RoS) berkaitan UMNO sebelum mengeluarkan sebarang kenyataan.
Isham dalam sebuah video di Facebooknya berkata, dakwaan yang dibuat oleh Khairy Jamaluddin mengenai surat yang dikeluarkan Menteri Dalam Negeri, Datuk Seri Saifuddin Nasution berhubung pengecualian daripada pematuhan Seksyen 13(1)(c)(iv) Akta Pertubuhan 1966 (Akta 832) juga berniat untuk menghasut ahli-ahli parti yang lain.
“Berkenaan dengan isu RoS, saya ada tengok kenyataan daripada bekas ahli UMNO iaitu KJ (Khairy Jamaluddin). Nombor satu dia cakap sekiranya surat daripada Menteri Dalam Negeri, Datuk Seri Saifuddin Nasution tidak dikeluarkan, sesiapa yang cakap bahawa UMNO mungkin akan diharamkan atau dibubarkan adalah bodoh.
“Saya tidak tahu bagaimana dia boleh berkata begitu. Adakah penganalisa politik atau pengamal undang-undang berkata begitu, mengatakan pengamal undang-undang itu bodoh kerana dalam surat Menteri itu dia menyatakan Seksyen 13 Akta Pertubuhan, berkenaan dengan penggantungan dan pembubaran,” katanya.
Isham turut berkata, surat daripada RoS itu juga sebenarnya tidak jelas dan menimbulkan pelbagai tafsiran termasuk surat daripada Saifuddin Nasution.
“Saya nak bagitahu KJ sebelum dia memberi komen sebegitu, bacalah dahulu akta tersebut. Apa yang dia sebutkan adalah surat daripada RoS yang dia sendiri cakap dia tidak tahu sama ada surat tersebut tulen ataupun tidak.

“Katakanlah surat itu betul dan menteri pula kata berkenaan merujuk kepada Seksyen 13 itu bagi pengecualian. Kalau menteri tidak beri pengecualian maka Seksyen 13 itu berkuat kuasa. Saya tengok semalam KJ nak ‘cover’ balik sebab dia bawa isu ini meskipun dia bukan ahli UMNO lagi.
“Mungkin dia berniat untuk menghasut ahli UMNO sebab saya tengok dia dan kawan-kawan dia cuba nak UMNO ini haram atau digantung sahaja tanpa surat tersebut,” tambahnya. – KOSMO! ONLINE


Kerajaan umum lima inisiatif perkasa golongan wanita
Oleh MARLIA ZAKARIA

8 Mac 2023, 5:55 pm
KUALA LUMPUR – Kerajaan mengumumkan lima inisiatif bagi memastikan wanita di negara ini terus diperkasa temasuk peruntukan RM1 juta menerusi Tabung KASIH Rahmah Wanita.
Perdana Menteri, Datuk Seri Anwar Ibrahim berkata, cadangan Tabung KASIH Rahmah Wanita itu diwujudkan di bawah Kementerian Pembangunan Wanita, Keluarga dan Masyarakat (KPWKM) bagi membantu wanita yang memerlukan bantuan terdesak seperti mangsa keganasan rumah tangga.
“Ia juga bertujuan membantu mangsa keganasan rumah tangga yang diselamatkan dan wanita yang diabai ahli keluarga sebelum dibantu agensi seperti Jabatan Kebajikan Masyarakat dan pusat
zakat.
“Dengan pelaksanaan ini juga diharapkan ia dapat menggalakkan lebih banyak pihak melaksanakan tanggungjawab sosial korporat sekali gus lebih banyak program pemerkasaan wanita dapat ditambah baik,” katanya selepas merasmikan Sambutan Hari Wanita Antarabangsa 2023 di di sini, hari ini.
Beliau turut melancarkan Garis Panduan Pelaksanaan Program Advokasi Antigangguan Seksual bagi menggalakkan kesedaran tentang gangguan seksual dalam kalangan semua lapisan masyarakat.
“Modul Training for Trainers juga dibangunkan bertujuan melatih lebih ramai individu dalam advokasi antigangguan seksual seterusnya memperluaskan kesedaran masyarakat tentang perkara ini,” ujarnya.

Selain itu, kerajaan turut mengumumkan peruntukan RM5 juta di bawah KPWKM bagi pengumpulan data, penyelidikan dan penerbitan serta program berkaitan dengan pemerkasaan wanita.
“Sekurang-kurangnya 30 peratus wanita di peringkat pembuat keputusan yang dilaksanakan KPWKM pada 2023, antara isu dan cabaran yang dihadapi ialah wujudnya elemen diskriminasi, penetapan dasar dan amalan di peringkat organisasi dan sikap individu itu sendiri.
“Berdasarkan kajian ini juga, terdapat keperluan untuk mewujudkan sinergi antara semua pihak dalam menjayakan pemerkasaan wanita, ” katanya.
Dalam masa sama, Anwar turut menetapkan sasaran baharu untuk mencapai penyertaan 30 peratus wanita sebagai lembaga pengarah di semua syarikat tersenarai di Bursa Malaysia menjelang 2025.
Bagi memperkasakan hak dan menjaga kebajikan wanita serta nilai kekeluargaan masyarakat pula, katanya, kerajaan melalui Kumpulan Wang Simpanan Pekerja melancarkan i-Sayang, yang membolehkan suami memindahkan dua peratus caruman secara sukarela ke dalam akaun KWSP isteri. – KOSMO! ONLINE


Marcus Rashford beli-belah selepas kekalahan Manchester United
Oleh KOSMO!

8 Mac 2023, 6:00 pm
LONDON – Pemain bola sepak kelab Manchester United, Marcus Rashford dilihat berada di Cheshire untuk membeli-belah, dua hari selepas pasukannya kalah teruk 7-0 ketika menentang Liverpool pada aksi Liga Perdana Inggeris (EPL), lapor portal berita MailOnline semalam.
Pemain itu menyertai perlawanan di Anfield pada Ahad lalu di mana Red Devils kalah teruk dalam EPL menentang seteru mereka.
Gol daripada Roberto Firmino, Cody Gakpo, Darwin Nunez dan Mohamed Salah melengkapkan tiga mata untuk The Reds.
Susulan kekalahan tersebut, pemain berusia 25 tahun itu memutuskan untuk pergi ke bandar dan membeli-belah sebelum pulang menaiki kereta McLaren 765LT miliknya.
Rashford dilihat memasuki sebuah kedai barangan kemas, Prestons yang menjual jam tangan mewah.
Penyerang Manchester United itu berpakaian kasual dan mempunyai ekspresi wajah yang muram ketika dia dilihat memasuki keretanya. – Agensi


Bella Astillah menangis, rai Hari Wanita Sedunia dengan Shuhada
Oleh MOHAMMAD SHAHEMY AZMI

8 Mac 2023, 6:15 pm
PETALING JAYA – Penyanyi Bella Astillah tidak dapat menahan sebak sehingga menitiskan air mata ketika meraikan sambutan Hari Wanita Sedunia yang disambut hari ini bersama bekas isteri kepada pelakon Hafidz Roshdi, Nurul Shuhada Mat Shukri.
Menerusi perkongsian yang dimuat naik dalam Instagram miliknya, isteri kepada penyanyi Aliff Aziz itu dilihat meluangkan masa bersama Shuhada di sebuah restoran dalam suasana penuh emosi.
“Selamat Hari Wanita Sedunia untuk semua wanita hebat dan cantik di luar sana. Teruskanlah menyinar bukan untuk hari ini, tetapi setiap hari.
“Terutamanya kepada adik saya yang cantik, Shuhada. Percayalah selepas hujan, pasti akan ada pelangi,” tulisnya.
Dalam video penuh kesayuan itu, kelihatan Shuhada tidak dapat menahan linangan air mata, begitu juga dengan Bella apabila mereka berdua menangis sambil berpegangan tangan.
Baik Bella mahupun Shuhada, beberapa kali mereka dilihat mengesat air mata menerusi rakaman video tersebut.

Di penghujung video, kedua-dua wanita itu berpelukan sambil tersenyum, sekali gus membuktikan mereka berdua kuat melawan dugaan hidup masing-masing.
Menjengah dalam ruangan komen, ramai pengguna Instagram termasuk dalam kalangan selebriti turut berkongsi rasa duka apabila melihat keadaan Shuhada gara-gara wajahnya yang berparut selepas dikasari bekas suaminya.
“Dayus seorang lelaki yang berani berdepan dengan wanita yang lemah,” komen seorang netizen.
“Semoga Shuhada terus kuat dan menjadi wanita hebat selepas ini,” kata seorang lagi pengguna Instagram.
“Jangan turutkan kesedihan yang hanya akan merosakkan diri. Anak-anak masih kecil, jaga kesihatan terutama hormon. Bahagia pasti akan hadir,” pujuk seorang lagi netizen.
Terdahulu, industri seni hiburan tempatan dikejutkan dengan kemelut rumah tangga pelakon Hafidz Roshdi apabila didakwa berlaku curang bersama seorang wanita bernama Athira Yuhada.
Kemelut rumah tangga memuncak apabila Hafidz dikatakan telah melafazkan talak satu terhadap Shuhada menerusi panggilan telefon disaksikan oleh ahli keluarga wanita itu.
Pada 2 Mac lalu, media sekali lagi dikejutkan apabila Shuhada membuat laporan polis selepas mengalami kecederaan akibat ditumbuk sebanyak tiga kali pada bahagian muka sehingga terpaksa menerima 10 jahitan dan meninggalkan parut kekal pada wajahnya. – KOSMO! ONLINE


Dua beranak cemas, Toyota Vellfire terbakar
Oleh KOSMO!

8 Mac 2023, 6:27 pm
SEBERANG PERAI – Dua beranak berdepan detik cemas apabila kenderaan pelbagai guna (MPV) Toyota Vellfire yang dinaiki terbakar di Kilometer 164.0 Lebuh Raya Utara-Selatan di Bukit Minyak, Perai di sini petang tadi.
Kejadian kira-kira pukul 2.45 petang itu menyebabkan remaja perempuan berusia 22 tahun dilaporkan mengalami kecederaan ringan akibat melecur pada kaki.
Dalam insiden tersebut, ibu remaja terbabit yang berusia 54 tahun dikatakan tidak mengalami sebarang kecederaan. Namun, hanya remaja terbabit dikatakan menerima rawatan di Hospital Seberang Jaya (HSJ).
Pegawai Operasi dari Balai Bomba dan Penyelamat Perai, Syamzul Razman Abd Rahman berkata, pihaknya menerima panggilan berhubung kejadian berlaku pada pukul 2.55 petang tadi dan bergegas ke lokasi.
Menurutnya, sebaik pasukan tiba di tempat kejadian mendapati kebakaran berlaku melibatkan sebuah MPV jenis Toyota Vellfire.
“Peratusan kemusnahan kebakaran kereta dianggarkan hampir 90 peratus dan terdapat dua mangsa telah berjaya dikeluarkan terlebih dahulu oleh orang awam sebelum anggota tiba.

“Mangsa kemudiannya diserahkan kepada pasukan Kementerian Kesihatan (KKM) untuk tindakan selanjutkan. Kedua-dua mangsa berada dalam keadaan stabil,” katanya ketika dihubungi Kosmo! di sini sebentar tadi.
Beliau memberitahu, kebakaran dapat dikawal pada pukul 3.08 petang tadi dan berjaya dipadamkan sepenuhnya pada pukul 3.31 petang. Operasi tamat sepenuhnya kurang 10 minit kemudian,” tambahnya. – KOSMO! ONLINE


Kejohanan Cyclocross Malaysia ditunda ke Mei 2023
Oleh MUHAMMAD ZUHAILY BADLISHAH

8 Mac 2023, 6:34 pm
KUALA LUMPUR – Kejohanan Cyclocross Malaysia 2023 yang sepatutnya diadakan di Taman Rekreasi DR Seenivasagam Ipoh, Perak pada 11 dan Mac ini terpaksa ditunda ke tarikh baharu iaitu 27 dan 28 Mei depan.
Pengerusi Persatuan Rakan Promosi Pelancongan Malaysia, Datuk Anas Yusof Sulaiman berkata, perubahaan tarikh kejohanan itu terpaksa dibuat disebabkan beberapa faktor yang tidak dapat dielak.
“Antaranya disebabkan sambutan Hari Landskap Negara 2023 turut diadakan di venue yang sama. Jadi ada beberapa perkara perlu dibuat penelitian semula termasuk membabitkan aspek protokol keselamatan dan teknikal.
“Ada juga peserta dari selatan tanah air (Johor) yang terpaksa membatalkan penyertaan mereka akibat banjir yang melanda negeri itu.
“Pihak penganjur terpaksa akur dengan dengan keadaan semasa dan mengambil keputusan untuk menunda Kejohanan Cyclocross Malaysia 2023,” katanya dalam satu sidang akhbar khas di Kuala Lumpur hari ini.
Pihak penganjur juga memberi jaminan yuran akan dikembalikan semula kepada peserta-peserta yang telah membuat pembayaran tetapi tidak mahu membatalkan penyertaan mereka pada Mei depan.

Persatuan Rakan Promosi Pelancongan Malaysia selaku penganjur memaklumkan, kejohanan anjuran kerjasama Persekutuan Kebangsaan Berbasikal Malaysia (PKBM) itu mendapat sambutan menggalakkan.
Selepas Perak, Selangor dijadualkan mengambil alih sebagai venue kejohanan sebelum saingan antarabangsa diadakan di Bagan Datuk, Perak yang bakal disertai peserta luar negara dengan tarikh akan dimuktamadkan kelak.
Hadiah wang tunai keseluruhan kejohanan yang mendapat sokongan Keretapi Tanah Melayu Berhad (KTMB) sebagai rakan pengangkutan rel rasmi itu berjumlah RM16,000 dan pemenang juga bakal menerima jersi bagi setiap kategori yang dipertandingkan.
Sebanyak 10 kategori dipertandingkan pada setiap perlumbaan dan peserta boleh mendaftar terus dengan melayari laman sesawang www.sports360.my atau www.bikeaway.com.my.
10 kategori terbabit ialah Lelaki Terbuka A (19 hingga 30 tahun); Lelaki Terbuka B (31-40); Lelaki Terbuka C (41-49); Lelaki Master (50 tahun ke atas) serta Lelaki Junior dan Wanita Junior (15-18).
Turut dipertandingkan ialah kategori Wanita Terbuka A (19-35); Wanita Terbuka B (36 tahun ke atas) selain XCO Terbuka Lelaki dan Wanita (19 tahun ke atas). – KOSMO! ONLINE


Sabah negeri terawal umum kadar zakat fitrah
Oleh IVAN AMIRUL

8 Mac 2023, 6:21 pm
KOTA KINABALU – Yang di-Pertua Majlis Ugama Islam Sabah (MUIS), Datuk Seri Yahya Hussin mengumumkan kadar zakat fitrah kekal RM7 tahun ini di negeri Sabah.
Pemakluman berkenaan sekali gus menjadikan Sabah negeri terawal mengumumkan kadar zakat fitrah bagi tahun 2023.
Yahya memaklumkan kadar berkenaan ditentukan berdasarkan sukatan satu gantang Baghdad atau 2.7 kilogram beras yang dimakan oleh majoriti penduduk di negeri berkenaan.
“Jumlah keseluruhan kutipan zakat fitrah tahun lalu adalah berjumlah RM10,928,619.40 membabitkan
1,560,627 orang.
“Bilangan terbabit menunjukkan peningkatan seramai 23,497 pembayar atau 1.53 peratus berbanding tahun sebelumnya yang mencatatkan seramai 1,537,130 orang dan bagi kutipan zakat harta pula, jumlah keseluruhan yang diperolehi adalah RM122,498,456.57,” katanya ketika sidang media khas Majlis Pengisytiharan Kadar Zakat Fitrah Negeri Sabah hari ini.
Mengulas lanjut, Yahya turut menyatakan pihak MUIS juga sudah melantik seramai 2,200 orang wakil amil dan 39 orang penyelaras wakil amil bagi menyelaraskan serta memungut zakat fitrah sepanjang bulan Ramadan tahun ini.

Sementara itu, beliau memaklumkan sebanyak RM18.68 juta diperuntukan MUIS bagi diagihkan kepada golongan memerlukan di seluruh Sabah sepanjang Ramadan tahun ini. – KOSMO! ONLINE


Dewan Rakyat: Tidak sembunyi fakta import telur dari India – Mat Sabu
Oleh MOHD RASDAN AHMAD

8 Mac 2023, 6:35 pm
KUALA LUMPUR – Menteri Pertanian dan Keterjaminan Makanan, Datuk Seri Mohamad Sabu berkata, beliau tidak menyembunyikan sebarang fakta berkaitan dengan inisiatif kerajaan mengimport telur dari India.
Jelas Ahli Parlimen Kota Raja itu lagi, beliau juga berani dan bersedia mendedahkan sebarang maklumat yang diminta mana-mana pihak termasuk pembangkang berhubung inisiatif tersebut.
“Saya mengesahkan bahawa J&E Advance Tech sdn. Bhd. adalah syarikat tunggal yang diberi kebenaran untuk mengimport telur dari India, sebab kita buat inisiatif ini dalam keadaan nak menampung bekalan telur secara sementara, maka dibuat kepada kes khas.
“Pemberian permit import kepada syarikat itu tidak dibuat secara tender terbuka, memandangkan situasi bekalan telur yang meruncing memerlukan tindakan segera daripada kerajaan.
“Kalau keadaan meruncing misalnya berlaku banjir atau kehilangan sumber bekalan kita boleh import menerusi mana-mana syarikat yang bersedia seperti dari Thailand, Turkiye dan negara lain,” jelasnya ketika sesi menggulung perbahasan Belanjawan 2023 di Dewan Rakyat hari ini.
Mohamad turut menzahirkan keyakinan bahawa bekalan dan harga telur akan pulih semula kepada keadaan kira-kira lima tahun lalu, di mana Malaysia menjadi antara pengeksport telur terbesar dunia ketika itu.

“Dalam lima, enam tahun lalu, kita eksport telur. Situasi meruncing dalam masa dua tahun ketika penularan Covid-19 dan kita beri permit import itu untuk jangka pendek.
“Kita usaha sekarang dan berdialog dengan pihak pengeluar telur dan sebagainya, mereka berjanji untuk banjiri pasaran telur dalam waktu terdekat terutamanya menjelang Aidilfitri,” jelasnya. – KOSMO! ONLINE.


Tiada ceramah politik dalam masjid di N. Sembilan sejak 2018
Oleh NAZARUDIN SHAHARI

8 Mac 2023, 6:01 pm
SEREMBAN – Tiada ceramah politik dibenarkan di dalam masjid di negeri ini dan peraturan itu telah pun dilaksanakan sejak 2018.
Menteri Besar, Datuk Seri Aminuddin Harun berkata, peraturan itu turut meliputi ahli-ahli politik dari parti yang memerintah.
Sebelum ini, katanya, ada ahli politik dari parti pemerintah yang menyampaikan bacaan khutbah tetapi telah berhenti berbuat demikian untuk menghormati peraturan tersebut.
“Kita bukan sekat tetapi tidak mahu ada ceramah politik dalam masjid dan kita tidak mahu merosakkan institusi masjid dan agama Islam itu sendiri kesan daripada ceramah politik,” katanya dalam sidang akhbar selepas mempengerusikan mesyuarat mingguan Exco di sini hari ini.
Beliau diminta mengulas teguran institusi istana antaranya Sultan Selangor dan Sultan Terengganu yang melarang masjid dan surau dijadikan platform untuk ceramah politik.
Tegasnya, pihak yang mahu mengadakan ceramah politik masih boleh berbuat demikian dengan mengadakan ceramah umum di luar institusi masjid. – KOSMO! ONLINE


Lelaki menangis, menyesal bakar isteri
Oleh KOSMO!

8 Mac 2023, 6:30 pm
BANGKOK – Seorang lelaki yang membunuh isterinya dengan membakar dan menikam mangsa di wilayah Samut Prakarn, Isnin lalu, ditahan semalam ketika cuba membunuh diri, lapor laman berita Thaiger.
Lelaki berusia 42 tahun, Pisutsiri Chansoda, didakwa melakukan jenayah kejam terhadap isterinya yang berusia 45 tahun, Natthanan Joomfong di hadapan syarikat Teknologi Alam Sekitar Global yang terletak di Kawasan Perindustrian Bangpoo, wilayah Samut Prakarn.
Pisutsiri ditahan ketika dia cuba membunuh diri dengan terjun ke Sungai Bang Pakong dari sebuah jambatan di wilayah Chacherngsao.
Pegawai-pegawai dari Balai Polis Bangpoo menemui trak pikap Mitsubishi putih yang dipandu Pisutsiri di Jalan Thepparat di wilayah tersebut, manakala pisau yang digunakan dalam pembunuhan itu turut dirampas sebagai bahan bukti.
Semasa dalam perjalanan ke Balai Polis Bangpoo, Pisutsiri yang menangis memberitahu wartawan bahawa dia menyesal atas apa yang telah dilakukannya dan menyatakan sangat sayangkan isterinya.
Menurut beberapa laporan media, Pisutsiri pernah cuba membunuh diri pada 2014 apabila dia berpisah dengan bekas kekasihnya.

Seorang rakan baik mangsa yang dikenali sebagai Lek memberitahu Saluran 3 bahawa dia tidak pernah mempercayai lelaki tersebut kerana terlalu cemburu terhadap isterinya.
Lek berkata, Natthanan membayar hutang Pisutsiri dan memberikannya sebuah trak pikap selain merancang untuk berpisah dengan lelaki itu. Ia mungkin telah mencetuskan reaksi ganas terhada mangsa. – Agensi


KWSP lancar i-Sayang bantu suami carum dua peratus buat isteri
Oleh TUAN NURHIDAYAH TUAN AB.GHANI

8 Mac 2023, 5:47 pm
PETALING JAYA – Pencarum Kumpulan Wang Simpanan Pekerja (KWSP) kini boleh memindahkan dua peratus daripada caruman bulanan mereka kepada akaun isteri melalui kemudahan i-Sayang.
Ketua Pegawai Eksekutifnya, Datuk Seri Amir Hamzah Azizan berkata, kemudahan terbaharu itu adalah hasil usahasama dengan Kementerian Pembangunan Wanita, Keluarga dan Masyarakat (KPWKM).
Menurutnya, kemudahan i-Sayang adalah sebahagian daripada usaha berterusan KWSP untuk memperluaskan jaringan keselamatan sosial kepada institusi kekeluargaan.
“Ia mampu menggalakkan lebih ramai rakyat Malaysia yang tidak mempunyai perlindungan skim keselamatan sosial yang formal supaya menabung demi masa depan persaraan mereka.
“Dengan membolehkan suami untuk mencarum secara sukarela sebanyak dua peratus caruman bulanan, mereka memberikan peluang kepada isteri untuk mempunyai simpanan jangka masa panjang.
“Seterusnya, isteri juga memperoleh akses kepada keselamatan sosial dan kewangan yang berkualiti sepertimana yang dinikmati oleh ahli KWSP,” katanya dalam kenyataan hari ini.

i-Sayang dilancarkan Perdana Menteri, Datuk Seri Anwar Ibrahim pada Sambutan Hari Wanita Antarabangsa 2023 di Dewan Perdana Felda, Kuala Lumpur hari ini.
Katanya lagi, lebih kurang 2.4 juta suri rumah di negara ini tidak bekerja atau berada di luar sektor tenaga buruh, seterusnya tidak mempunyai sebarang bentuk keselamatan sosial, menjadikan mereka lebih rentan terhadap kesulitan dan kejutan kewangan.
“Inisiatif ini adalah selaras dengan komitmen kerajaan dalam memperkasakan hak dan menjaga kebajikan wanita serta menerapkan nilai kekeluargaan selaras dengan konsep Malaysia MADANI yang berteraskan ciri-ciri keterangkuman, kebersamaan dan kesyukuran.
“Permohonan i-Sayang boleh dilakukan secara dalam talian melalui i-Akaun KWSP (Ahli), Self-Service Terminal (SST) KWSP atau di mana-mana cawangan seluruh negara.
“Maklumat lanjut mengenai i-Sayang boleh didapati di laman sesawang KWSP di www.kwsp.gov.my atau hubungi Pusat Pengurusan Pelanggan KWSP di 03-8922 6000,” jelasnya. – KOSMO! ONLINE.


Suspek curi kereta ditahan lepas 6 tahun diburu
Oleh NURUL IZZATI ZAINI

8 Mac 2023, 5:16 pm
PETALING JAYA – Seorang lelaki ditahan setelah enam tahun diburu berhubung kes kecurian kenderaan lama sekitar daerah ini baru-baru ini.
Suspek tempatan berusia 32 tahun itu diberkas di Jalan Wawasan, Pusat Bandar Puchong pada pukul 5.30 petang.
Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, pihaknya merampas dua buah kereta Proton Wira, sebuah Proton Perdana dan sebuah Proton Saga yang berada di belakang rumah suspek.
“Pemeriksaan ke atas Proton Wira mendapati kereta itu dilaporkan hilang di Serdang. Pemeriksaan mendapati tiga buah kereta lain berada dalam keadaan nombor casis serta enjin tidak sempurna dan sudah diganggu,” katanya pada sidang akhbar di Ibu Pejabat Daerah Petaling Jaya, di sini hari ini.
Tambah Mohamad Fakhruddin, hasil soal siasat, suspek mengaku dan mendedahkan mencuri serta menyembunyikan sebuah kenderaan lama di Sungai Way.
Jelasnya, pasukan polis pergi ke alamat tersebut pukul 7.45 petang dan suspek menunjukkan kereta Perodua Kancil yang berada dalam keadaan tidak sempurna telah ditinggalkan di kawasan berkenaan

“Semakan terhadap nombor casis dan enjin, Perodua Kancil itu dilaporkan hilang di Petaling Jaya.
“Suspek memiliki 26 rekod lampau berkaitan kes curi kenderaan dan dadah,” ujarnya.
Hasil tangkapan ini, polis berjaya menyelesaikan satu kes curi kenderaan lama di Petaling Jaya dan Serdang. – KOSMO! ONLINE


Speaker tinggi suara, arah Awang keluar dewan dua hari
Oleh MOHD RASDAN AHMAD

8 Mac 2023, 5:22 pm
KUALA LUMPUR – Speaker Dewan Rakyat, Datuk Johari Abdul terpaksa meninggikan suara beliau setelah mengarahkan Datuk Awang Hashim (PN-Pendang) untuk keluar dewan selama dua hari bermula hari ini.
Kejadian tersebut berlaku apabila Awang dilihat bangkit beberapa kali dari tempat duduknya mengganggu penggulungan mengenai Belanjawan 2023 oleh Menteri Ekonomi, Rafizi Ramli.
“Saya arahkan kamu untuk keluar dewan, sudah berapa kali saya suruh duduk. Saya sudah kira satu, dua dan tiga. Kamu (Pendang) tetap bangkit.
“Sila keluar, untuk dua hari sahaja sehingga esok,” jelas Johari di dewan Rakyat sebentar tadi.
Terdahulu, Johari telah memberi amaran beberapa kali kepada beliau namun, Awang tetap mencelah meskipun tidak diberikan kebenaran untuk berbuat demikian oleh menteri terbabit.
Tindakan Awang itu tidak disenangi oleh Rafizi yang kemudiannya berkata jika Awang hendak jadi ‘badut’ dengan bersikap sedemikian dia boleh melakukannya kepada menteri lain dan bukan ketika beliau membuat penggulungan.

Apa yang diperkatakan oleh Rafizi itu mendapat bantahan daripada Ahli-ahli Parlimen pembangkang yang menggesa agar Rafizi menarik balik kenyataan tersebut.
Bagaimanapun, Rafizi menarik balik kata tersebut setelah Awang setuju untuk keluar dewan. – KOSMO! ONLINE.


Enam sekeluarga bersekongkol edar dadah
Oleh SAFINA RAMLI

8 Mac 2023, 5:33 pm
GEORGE TOWN – Polis menumpaskan sindiket pengedaran dadah selepas menahan enam sekeluarga dan merampas pelbagai barang terlarang itu bernilai RM128,912 dalam serbuan di Seberang Perai dan Jelutong, Sabtu lalu.
Mereka yang ditahan adalah lelaki tempatan bersama isterinya warga Indonesia berusia 57 serta 45 tahun serta dua anak mereka berumur 16 serta 22 tahun. Turut ditahan dua lagi saudara mereka berusia 22 dan 64 tahun.
Ketua Polis Daerah Timur Laut, Asisten Komisioner Soffian Santong berkata, rampasan sejumlah dadah dilakukan selepas penahanan suspek utama di Perai, dekat sini pada pukul 6 petang, Sabtu lalu.
“Dengan dipandu arah oleh suspek, polis menyerbu sebuah rumah di Jelutong yang digunakan untuk menyimpan dan membungkus dadah tersebut.
“Siasatan awal mendapati salah seorang ahli keluarganya menyedari kegiatan lelaki tersebut dan kami masih menyiasat sama ada ahli keluarganya yang lain juga tahu.
“Polis merampas wang tunai RM59,000 dan jumlah rampasan termasuk dadah adalah RM188,812. Sindiket ini aktif sejak enam bulan lalu dan mendapatkan bekalan daripada rangkaian sindiket. Dadah yang dirampas boleh digunakan oleh 23,010 penagih,” katanya pada sidang akhbar di Ibu Pejabat Polis Daerah (IPD) Timur Laut di sini hari ini.

Tambahnya, kesemua anak-beranak dan saudara mereka direman sehingga 10 Mac ini bagi membantu siasatan mengikut Seksyen 39B Akta Dadah Berbahaya 1952. – KOSMO! ONLINE


Kepala kanak-kanak sangkut jeriji ketika ambil mainan
Oleh ISKANDAR SHAH MOHAMED

8 Mac 2023, 5:02 pm
KUALA SELANGOR – Gara-gara mahu mengambil alat mainan, seorang kanak-kanak lelaki menanggung kesakitan selama 25 minit apabila kepalanya tersepit pada jeriji besi rumahnya di Bandar Puncak Alam di sini, hari ini.
Kejadian pukul 1.20 tengah hari itu berlaku ketika mangsa berusia tiga tahun yang berada di ruang tamu dan mainan tersebut tercampak keluar.
Pengarah Bomba Selangor, Morni Mamat berkata, anggota Balai Bomba dan Penyelamat (BBP) Bestari Jaya bergegas ke lokasi kejadian selepas menerima panggilan pada pukul 1.22 tengah hari.
“Pemeriksaan mendapati kepala mangsa masih tersepit pada jeriji tersebut. Anggota bomba merenggangkan besi tersebut bagi menyelamatkan mangsa,” katanya ketika dihubungi hari ini.
Tambah beliau, operasi itu tamat pukul 2.30 petang. Mangsa tidak mengalami sebarang kecederaan dan diserahkan kepada ibunya.-KOSMO!ONLINE


Musa Hassan kongsi 5 ciri isteri derhaka
Oleh KOSMO!

8 Mac 2023, 5:06 pm
PETALING JAYA – Bekas Ketua Polis Negara, Tan Sri Musa Hassan berkongsi lima ciri-ciri isteri derhaka pada suami menerusi ciapannya di Twitter hari ini.
Katanya, salah satu ciri isteri derhaka adalah tidak mensyukuri kebaikan dilakukan suami dan suka menyakiti hati suami.
Lima ciri isteri derhaka yang dikongsikan di Twitter Musa hari ini.
“Ciri yang lain adalah melayani lelaki lain tanpa pengetahuan suami, keluar rumah tanpa izin suami dan meminta cerai dari suami,” ciapnya.
Dalam pada itu, menjengah ke ruangan komen, pelbagai reaksi diberikan orang ramai temasuklah mereka yang turut mendoakan perkara yang baik-baik sahaja buat bekas Ketua Polis Negara itu.
“Semoga dipermudahkan segala urusan kebaikan Tan Sri. InsyaAllah kita fikir positif sahaja, dan doakan kebaikan untuk semua. Harap semua janganlah simbah api lagi,” komen Kamaruddin.
“Sentiasa bersangka baik dengan suami dan isteri itu yang terbaik. Semoga kita semua sentiasa dalam rahmat serta lindungan Allah,” ciap pengguna yang lain pula.

Sehingga kini, ciapannya telah mendapat lebih 140,000 bacaan. – KOSMO! ONLINE


[VIDEO] Wanita malas letak troli undang kecaman
Oleh MOHAMAD NAUFAL MOHAMAD IDRIS

8 Mac 2023, 4:44 pm
SHAH ALAM – Tindakan seorang wanita dengan selamba meletakkan troli di hadapan sebuah kereta yang di dalamnya terdapat pemandu dalam kejadian sebuah pasar raya di Lembah Klang, baru-baru ini mengundang kecaman dalam media sosial.
Perangai lapuk malas masyarakat itu tular menerusi video berdurasi 27 saat memaparkan perbuatan tersebut yang jelas menggangu pengguna lain atas sikap pentingkan diri sendiri.
“Bila manusia tidak ada pemikiran logik walaupun kita ada dalam kereta, (dia tinggalkan sahaja troli itu). Nasib baik ada kamera (papan pemuka) kereta,” tulis pemilik video kamera kereta itu.
Seorang pengguna Facebook, Muhd. Zafran berkata, adalah sukar untuk menuju negara maju sekiranya masih terdapat individu mempunyai pemikiran tahap lama.
“Minda masih kelas ketiga, macam mana nak maju kalau troli pun tidak diletakkan di tempat yang sepatutnya. Video ini tular untuk memberi kesedaran kepada orang ramai dan bukannya untuk mengaibkan dia (wanita itu),” katanya.
“Sekurang-kurangnya jangan letak sampai halang kereta orang lain. Carilah ruang kosong kalau malas sangat hendak letak di tempat asal. Fikir diri sendiri sahaja,” ujarnya Noor Mohd.  – KOSMO!ONLINE

View this post on Instagram

A post shared by Kosmo! Online | Akaun Rasmi (@kosmo_online)


Gemuk mengata, kurus pun masih mengata – Alyah
8 Mac 2023, 5:28 pm
PETALING JAYA – Penyanyi Datin Alyah mengakui dirinya berasa bahagia dengan keputusan melakukan pembedahan bariatrik atas faktor kesihatan meskipun ada suara-suara sumbang mengecam dirinya sekarang kelihatan sangat kurus.
Pertahan Alyah, 42, tiada apa yang perlu dimalukan jika seseorang mengambil keputusan melakukan prosedur tersebut kerana hanya diri sendiri yang tahu betapa seksanya menanggung kesakitan.
“Bila orang nampak kita dah kurus, mereka hanya fikir, yelah nak menunjuk-nunjuk. Siapa yang nak fikir, kita pernah sakit sebelum ini? Tiada siapa peduli ya.
“Bila dah kurus pula, ada pula suara-suara berbunyi, kenapa kurus sangat, cengkung muka tu, saya nak awak yang dulu, sekarang kurus sangat,” tulis Alyah dalam sebuah perkongsian video menerusi Instagram.
Pelantun lagu Thank You Allah itu berkongsi, keadaan kesihatan yang tidak mengizinkan kerana masalah gastrik serius menjadi punca utama mengapa dia berani melakukan prosedur tersebut pada tahun lalu.
Sekitar 2013, Alyah atau nama lengkapnya Noor Hasliah Abu Hasan pernah dimasukkan ke hospital gara-gara mengalami gastrik yang teruk.

Kemudian pada 2018 pula, keadaan tersebut kembali menyerang apabila dia menghadiri majlis perkahwinan anak saudaranya dalam keadaan sakit sehingga termuntah-muntah.
Masalah yang dihadapi Alyah menyebabkan dia sukar mengawal berat badan kerana tidak boleh mengamalkan diet sehinggakan perubahan badannya yang berisi ketika itu mengundang cemuhan ramai selain ada beranggapan dia berbadan dua.
“Saya buat keputusan jumpa doktor dan bila diterangkan satu persatu, keyakinan itu jadi kuat. Sebab diri saya sampai satu ketika, solat pun pakai kerusi.
“Saya tetap nak bersenam dan usaha untuk sihat, tapi kerana badan besar kaki halus, bahagian lutut dan pergelangan kaki jadi sangat sakit bila bersukan,” ceritanya.
Sukar menepis tanggapan negatif orang lain, isteri kepada maestro muzik terkenal Datuk Ramli MS itu mengamalkan pendirian untuk hanya melakukan perkara yang boleh membahagiakan dirinya.
“Masa berbadan besar, orang mengata sedangkan mereka tak tahu apa yang kita hadapi. Bila dah kecil pun orang masih lagi tak puas hati.
“Saya selalu mohon kesihatan yang baik dari segala segi pada Ilahi, selebihnya bonus. Jangan malu kalau orang mengata kita kurus sebab potong perut. Sebab kita hanya buat untuk keperluan badan. Masing-masing punya pilihan untuk kehidupan sendiri,” ujarnya.
Sekitar Mac tahun lalu, Alyah menjalani prosedur bariatrik bagi merawat masalah gastrik serius dihadapinya sehingga menyebabkan dia mengalami penambahan berat badan mendadak sebanyak 18 kilogram (kg). – KOSMO! ONLINE


Isteri ganti edar dadah selepas suami sakit kronik
Oleh SAFINA RAMLI

8 Mac 2023, 4:57 pm
GEORGE TOWN – Seorang isteri sanggup mengambil alih aktiviti pengedaran dadah yang dilakukan suaminya sejak tahun lalu selepas lelaki itu disahkan menghidap sakit kronik termasuk jantung, kencing manis dan buah pinggang.
Bagaimanapun, kegiatan licik yang dilakukan pasangan berusia 42 dan 46 tahun itu terbongkar apabila mereka ditahan polis di kawasan Gelugor, di sini Ahad lalu.
Susulan penahanan suspek, polis dari Bahagian Siasatan Jenayah Narkotik Ibu Pejabat Polis Daerah Timur Laut (IPD TL) berjaya merampas pelbagai jenis dadah yang dianggarkan bernilai RM282,464.
Ketua Polis Daerah Timur Laut, Asisten Komisioner Soffian Santong berkata, hasil pemeriksaan terhadap suspek wanita, polis menemui satu paket plastik mengandungi dadah jenis syabu seberat 310 gram bernilai RM31,000.
“Menerusi soal siasat yang dijalankan dan dipandu arah oleh tangkapan, polis telah menyerbu sebuah kondominium di Gelugor dan menjumpai sejumlah lagi dadah yang disimpan di situ,’” katanya dalam sidang akhbar di IPD TL di sini petang tadi.
Menurutnya, pasangan berkenaan mempunyai rumah sendiri di Batu Uban dan didapati menyewa kondominium tersebut berjumlah RM1,300 sebulan untuk dijadikan tempat penyimpanan serta pembungkusan semula dadah-dadah sebelum dijual.

“Di dalam kondominium ini, polis menjumpai tujuh paket plastik setiap satu berisi dadah syabu seberat 6,48 kilogram bernilai RM233,604.
“Polis turut menjumpai sembilan ketulan mampat daun-daun kering dadah ganja yang setiap satunya dibalut dengan plastik lutsinar seberat 6,28 kilogram dan lima paket plastik lutsinar setiap satu berisi daun-daun kering dadah ganja seberat 856 gram. Jumlah berat keseluruhan ganja adalah 7,14 kilogram dengan nilai RM 17,860,” jelasnya.
Katanyai, pasangan suami isteri itu tidak mempunyai anak dan mereka dipercayai menjalankan aktiviti pengedaran dadah dengan hanya menunggang motosikal.
“Hasil ujian saringan air kencing mendapati kedua-dua mereka positif dadah dan turut mempunyai rekod kesalahan lampau bersabit kes dadah.
“Kes disiasat di bawah seksyen 39 Akta Dadah Berbahaya 1952 dan kedua-dua suspek kini ditahan reman bermula 6 sehingga 12 Mac ini. Polis turut menyita barang kemas dianggarkan bernilai RM12,800 dan kenderaan berharga RM11,000,” tambahnya. – KOSMO! ONLINE


2 lelaki bergaduh berebut isteri orang
Oleh KOSMO!

8 Mac 2023, 5:30 pm
SURABAYA – Gara-gara berebut wanita bergelar isteri orang, dua lelaki bergaduh di hadapan sebuah warung sehingga cedera akibat menggunakan senjata tajam, lapor laman berita Kompas semalam.
Pergaduhan itu berlaku di depan sebuah warung kopi di Surabaya, wilayah Jawa Timur pada Isnin lalu. Berikutan kejadian tersebut, kedua-dua lelaki tersebut cedera pada telapak tangan dan terpaksa dirawat di sebuah hospital.
Kedua-duanya dikatakan bergaduh kerana berebut seorang wanita yang masih bergelar isteri kepada seorang lelaki lain.
Bapa kepada wanita tersebut berkata, perkahwinan anaknya sememangnya sedang bermasalah.
Walaupun mengalami keretakan hubungan, anak perempuannya itu berkahwin dengan salah seorang lelaki yang bergaduh itu, dikenali sebagai WH, walaupun masih bergelar isteri.
Dia kemudian menjalinkan pula hubungan sulit dengan lelaki kedua, AG, yang menjadi punca pergaduhan antara kedua-dua mereka.

“Selepas berkenalan dengan AG, dia jarang pulang. Hanya dua minggu sekali,” kata bapa wanita tersebut seperti dipetik daripada laman berita TribunJatim.
Dalam pergaduhan tersebut, AG datang dengan menyembunyikan sebilah parang sepanjang 30 sentimeter (sm) di dalam kain pelekat yang dipakai sebelum berlaku pergaduhan antara dia dan WH. – Agensi


Isteri ketiga mengaku salah khianat kenderaan suami di rumah madu
Oleh NIK NUR IZZATUL HAZWANI NIK ADNAN

8 Mac 2023, 3:53 pm
KEMAMAN – Seorang pengusaha kedai emas yang juga isteri ketiga seorang ahli perniagaan dihadapkan ke Mahkamah Majistret di sini hari ini atas pertuduhan melakukan khianat terhadap dua kenderaan milik suaminya di rumah madunya pada Ahad lalu.
Tertuduh, Siti Fazira Mohd. Sofian, 28, membuat pengakuan bersalah selepas pertuduhan dibacakan di hadapan Majistret Sharifah Amirda Shasha Amir Shariffuddin.
Berdasarkan pertuduhan, tertuduh didakwa sengaja mengetuk cermin hadapan dan belakang kereta jenis Mercedes-Benz hingga pecah selain merosakkan bahagian belakang motosikal berkuasa tinggi jenis Honda Gold Wing milik suaminya.
Siti Fazira didakwa melakukan perbuatan khianat di rumah isteri kedua suaminya di Taman Gong Pauh, Chukai di sini pada pukul 2.15 petang, Ahad lalu.
Dia didakwa mengikut Seksyen 427 Kanun Keseksaan yang memperuntukkan hukuman penjara maksimum lima tahun atau denda atau kedua-duanya sekali jika sabit kesalahan.
Kosmo! semalam melaporkan, wanita tersebut bertindak menceroboh masuk kediaman madunya yang merupakan isteri kedua selepas berang suaminya tidak pulang ke rumahnya selama dua hari.

Kedua wanita bergelut sebelum jari kanan madu tertuduh yang berusia 34 tahun tercedera. – KOSMO! ONLINE


PDRM digesa siasat kenyataan Abdul Hadi sanggah Sultan Terengganu
Oleh MOHD AZLI ADLAN

8 Mac 2023, 4:36 pm
KUALA TERENGGANU – Polis Diraja Malaysia (PDRM) digesa membuka kertas siasatan terhadap Presiden Pas, Tan Sri Abdul Hadi Awang yang didakwa telah menyanggah titah Sultan Terengganu, Sultan Mizan Zainal Abidin yang melarang aktiviti bersifat politik kepartian di masjid dan surau di negeri ini.
Pengerusi Pakatan Harapan (PH) Terengganu, Raja Datuk Kamarul Bahrin Shah Raja Ahmad berkata, Abdul Hadi yang juga Ahli Parlimen Marang sepatutnya akur dengan ketetapan Majlis Agama Islam dan Adat Melayu Terengganu (Maidam) berkuatkuasa Jumaat lalu tersebut.
“Arahan (Maidam) jelas melarang ahli politik menyampaikan kuliah di masjid dan surau demi mengelakkan institusi suci umat Islam itu dicemari unsur politik kepartian.
“Begitupun, Abdul Hadi menyanggah (titah Sultan Terengganu) dan menyatakan akan terus berkuliah (di masjid),” katanya selepas
membuat laporan polis berhubung kenyataan Abdul Hadi tersebut di Ibu Pejabat Daerah Kuala Terengganu di sini hari ini.
Kosmo! Sabtu lalu melaporkan Maidam melarang semua ahli politik menyampaikan ceramah, kuliah atau pengajaran agama dan menjadi imam serta khatib solat Jumaat di masjid dan surau di seluruh Terengganu.
Yang Dipertua Maidam, Datuk Shaikh Harun Shaikh Ismail berkata, ketetapan itu diambil sebagai menzahirkan rasa dukacita Sultan Mizan terhadap tindakan segelintir ahli politik tersebut yang terus berbuat demikian tanpa kebenaran.

Abdul Hadi kemudiannya dilaporkan bertegas mahu meneruskan ceramah di masjid dan surau di negeri ini kerana beranggapan politik dan agama tidak boleh dipisahkan. – KOSMO! ONLINE


Dewan Rakyat: 18 projek perumahan PR1MA dikesan sakit, bermasalah
Oleh MOHD RASDAN AHMAD

8 Mac 2023, 3:57 pm
KUALA LUMPUR – Kementerian Pembangunan Kerajaan Tempatan (KPKT) mendapati terdapat sebanyak 18 projek Program Perumahan Rakyat 1Malaysia (PR1MA) yang sedang dibina di seluruh negara dikategorikan sebagai projek sakit atau bermasalah.
Timbalan Menterinya, Akmal Nasrullah Mohd. Nasir berkata, pasukan khas yang diwujudkan oleh kementerian bagi mengenal pasti projek rumah lewat, sakit dan terbengkalai telah menyasarkan 10 projek daripada projek sakit itu dapat diselesaikan dalam tempoh setahun.
“Namun begitu ia bergantung kepada situasi atau keadaan semasa termasuk soal tenaga kerja, kelulusan di peringkat Kerajaan Tempatan mahupun daripada utiliti dari segi komitmen.
“Menerusi pasukan khas ini, kementerian bukan sahaja dapat memantau rapi rumah lewat, sakit dan terbengkalai yang dibina atau diusahakan agensi atau syarikat berkaitan kerajaan tetapi juga projek perumahan swasta,” katanya di Dewan Rakyat hari ini.
Beliau berkata demikian ketika menjawab soalan tambahan Shaharizukirnain Abd Kadir (PN-Setiu) yang ingin tahu mengenai jumlah projek PRIMA terbengkalai di seluruh negara dan kriteria tanah yang dipilih untuk pelaksanaan projek tersebut.
Tambah Akmal Nasrullah, Menerusi pasukan khas ini, kementerian bukan sahaja dapat memantau rapi rumah lewat, sakit dan terbengkalai yang dibina atau diusahakan agensi atau syarikat berkaitan kerajaan tetapi juga projek perumahan swasta.

Ketika menjawab mengenai inisiatif untuk membantu pembeli rumah pertama khususnya golongan B40, Akmal Nasrullah berkata antara langkah yang dilakukan oleh kementeriannya adalah dengan bekerjasama dengan Kementerian Kewangan dengan melancarkan Pembiayaan Perumahan Malaysia (i-Biaya).
“Satu daripada program di bawahnya (i-Biaya) adalah Skim Jaminan Kredit Perumahan (SJKP) iaitu pembiayaan perumahan tanpa perlu membayar wang pendahuluan yang ditawarkan kepada golongan yang tidak mempunyai pendapatan tetap atau kumpulan gig ekonomi.
“Dalam pembentangan Belanjawan Madani 2023, kerajaan bercadang untuk meneruskan inisiatif ini melalui jaminan sehingga RM5 bilion dengan nilai pinjaman untuk manfaat 20,000 peminjam yang memerlukan. Sebagai perbandingan, belanjawan sebelum ini hanya sekitar RM2 bilion,” ujarnya. – KOSMO! ONLINE.


Pelanggan beli 7 cincin emas guna duit syiling
Oleh KOSMO!

8 Mac 2023, 4:44 pm
BANGKOK – Sebuah klip video tular di media sosial Thailand memaparkan situasi seorang pelanggan wanita mengunjungi sebuah kedai emas dengan membawa wang syiling, lapor laman berita Khaosod.
Pemilik kedai emas yang terletak di wilayah Maha Sarakham, Tangmo Konkrakkwai berkata, seorang pelanggan menghubunginya pada 26 Februari lalu dan bertanya sama ada kedai itu menerima duit syiling jika dia ingin membeli emas.
Tangmo menjawab bahawa pihaknya menerima pembayaran melalui syiling tetapi tidak menyangka ia adalah menjadi sebanyak itu.
Apabila melihat seorang pelanggan datang membawa bakul biru besar yang dipenuhi wang syiling, Tangmo terkejut dan meminta izin untuk merakam kejadian itu.
Pelanggan itu berkata, dia berasal dari bandar Roi Et dan merupakan pemilik sebuah kedai dobi automatik. Oleh itu, dia mempunyai banyak wang syiling.
Tangmo kemudian meminta lima pekerjanya untuk mengira syiling tersebut dan tidak mengenakan bayaran untuk tugas pengiraan.

Pelanggan itu kemudian membeli tujuh bentuk cincin emas dan menerima diskaun selain hadiah sagu hati berupa topi. – Agensi


Dua hektar kebun halia Bentong haram dimusnahkan
Oleh NORHAFIZAN ZULKIFLI

8 Mac 2023, 3:44 pm
BENTONG – Jabatan Perhutanan Negeri Pahang (JPNP) mengambil tindakan segera menghapuskan penanaman halia Bentong yang dikesan di Hutan Simpan Kekal Bukit Tinggi, di sini.
Pencerobohan tanah seluas kira-kira dua hektar itu telah dikesan dua bulan lalu dengan penemuan satu laluan masuk kira-kira 500 meter menuju kebun berkenaan melalui aliran anak Sungai Tanglir.
Hasil tinjauan di tapak pencerobohan itu mendapati kawasan kebun yang sebelum ini dipenuhi tanaman halia Bentong sebanyak kira-kira 2,500 pokok termasuk tanaman sayuran lain telah diganti dengan 250 pokok balak spesis merawan.
Selain itu, terdapat juga kesan tapak kayu dipercayai dijadikan tempat tinggal warga asing yang mengusahakan kebun haram berkenaan.
Difahamkan sebanyak tiga buah pondok dibina di kawasan berkenaan yang mana penghuninya menjadikan air bukit sebagai sumber utama minuman dan memasak selain bagi menyiram tanaman yang diusahakan.
Pengarah JPNP Datuk Dr Mohd. Hizamri Mohd Yasin berkata berdasarkan siasatan yang dilakukan, pihaknya telah mengesan satu aktiviti pemasangan paip di anak Sungai Tanglir untuk mengambil air daripada Hutan Simpan Kekal tanpa kebenaran JPNP.

“Susulan daripada itu, pihak JPNP telah bertindak memusnahkan paip air yang dipasang selain mengambil tindakan penguatkuasaan ke atas pencerobohan baharu tanpa permit,” katanya di sini hari ini.
Dalam pada itu beliau menegaskan kegiatan pencerobohan haram itu tidak ada kaitan dengan kejadian banjir lumpur di Jalan Lama Gombak-Bentong, bulan lalu.
“Bencana itu sebenarnya berpunca daripada hujan yang sangat lebat berlaku secara berterusan dalam tempoh lebih kurang tiga jam, rekod taburan hujan sebanyak 67.5 milimeter (mm) dalam tempoh itu dikategorikan sangat lebat dan boleh menyebabkan berlakunya banjir kilat,”katanya. – KOSMO! ONLINE


JKM senarai hitam syarikat katering masak ikan busuk
Oleh AMRAN MULUP

8 Mac 2023, 4:03 pm
JASIN – Syarikat katering yang membekalkan makanan tidak berkualiti kepada mangsa banjir di pusat pemindahan sementara (PPS) Sekolah Kebangsaan (SK) Sungai Rambai akan disenaraihitamkan.
Pengerusi Jawatankuasa Hal Ehwal Wanita, Pembangunan Keluarga dan Kebajikan Melaka, Datuk Kalsom Noordin berkata, pihaknya akan menjalankan siasatan terperinci berhubung dakwaan mangsa banjir berkenaan isu ikan kembung busuk yang diberikan kepada mereka.
“Saya bagi pihak Jabatan Kebajikan Masyarakat (JKM) agak terkejut dan kesal apa yang berlaku semalam, dikhabarkan makanan yang dihidangkan kepada mereka tidak memuaskan.
“Saya memandang serius perkara ini dan tidak akan berkompromi dalam hal yang sebegini dan kita akan mengambil tindakan yang sewajarnya kepada pembekal ini, jika didapati berlaku kecuaian.
“Namun apa yang kita dapati hari ini, sebelum sempat saya hendak berjumpa dengan pembekal, makanan hari ini cantik pula,” katanya kepada pemberita selepas melakukan lawatan mengejut di PPS SK Sungai Rambai di sini, hari ini.
Tambah Kalsom, pihaknya akan membuat pemantauan terperinci di semua PPS yang dibuka selepas ini bagi memastikan kejadian sama tidak berulang.

Terdahulu, Kosmo! melaporkan mangsa di PPS SK Sungai Rambai mendakwa makanan tengah hari dibekalkan kepada mereka sejak dua hari lalu dimasak menggunakan ikan kembung yang telah busuk. – KOSMO! ONLINE


Diana Danielle pelakon bijak – Beto Kusyairy
Oleh NUR EMIRA SAIZALI

8 Mac 2023, 4:35 pm
PETALING JAYA – Aktor popular Beto Kusyairy menyifatkan aktres gandingannya dalam filem Imaginur iaitu Diana Danielle sebagai pelakon yang bijak dalam mempersembahkan karakternya.
Menurutnya, Diana, 32, merupakan seorang aktres yang tahu apa diingini serta terperinci melakukan setiap perkara dalam lakonannya.
“Dia pelakon hebat, ini kali kedua kami bekerjasama.
“Saya cukup mengagumi setiap perincian yang diberikan dalam wataknya, memang hebat.
“Dia faham apa hendak disampaikan, bagaimana hendak ‘pergi’ dan menyerap semua rasa yang saya beri dengan cemerlang,” katanya kepada Kosmo! Online pada malam gala filem Imaginur, di sini baru-baru ini.
Pemilik nama penuh NurKusyairy Zakuan Osman itu juga mengakui bertuah kerana diberikan kesempatan untuk bekerja sekali lagi bersama isteri kepada pelakon Farid Kamil berkenaan.

“Saya memang beruntung dapat heroin sepertinya dan bukan sahaja dia, termasuk juga barisan pelakon lain.
“Alhamdulillah dengan keserasian yang wujud antara kami dalam filem ini,” ujar bintang filem Mat Kilau: Kebangkitan Pahlawan itu.
Ketika ini, filem Imaginur arahan Nik Amir Mustapha berjaya meraih kutipan sebanyak RM3 juta sejak ditayangkan pada 23 Februari lalu.
Selain Beto dan Diana, Imaginur turut dibintangi Nadiya Nisaa, Datuk Rahim Razali, Datuk Afdlin Shauki dan Fatimah Abu Bakar. – KOSMO! ONLINE


Amelia Handerson mahu sertai Miss Universe Malaysia
Oleh MOHAMMAD SHAHEMY AZMI

8 Mac 2023, 3:42 pm
PETALING JAYA – Pelakon jelita Amelia Henderson menyuarakan hasrat dan minat untuk menyertai pertandingan ratu cantik, Miss Universe Malaysia 2023 selepas organisasi tersebut memperbaharui beberapa kriteria termasuk membuka penyertaan kepada wanita yang pernah berkahwin.
Ujar Amelia atau nama lengkapnya Amelia Thripura Henderson, 27, dia masih dalam proses mempertimbangkan keputusannya untuk menyertai pertandingan tersebut yang sudah pun membuka pendaftaran pada 1 Mac lalu.
“Saya memang nak sertai dan sedang mempertimbangkan sama ada ingin sertai atau tidak. Kalau betul saya masuk, alangkah baik kalau dapat sokongan anda.
“Saya tak rasa ingin bersaing. Untuk bertanding dengan wanita lain, saya ragu-ragu tapi mahu sebenarnya. Kalau saya tak masuk tahun ini, sudah tidak ada peluang untuk bertanding pada masa akan datang kerana faktor umur,” katanya menerusi sebuah video yang dikongsikan dalam Instagram Malaysia Beauty Pageant Fan Club (MBPFC).
Pada masa sama, pelakon filem Pulau itu juga mahu mempertimbangkan penyertaannya untuk mengikuti pertandingan berprestij itu kerana segmen pakaian renang (biniki) yang dipertandingkan tidak lagi menjadi satu keperluan.
“Saya bukan seorang yang selesa memperagakan bikini di atas pentas. Saya tak rasa sanggup lakukannya (berbikini) sampai bila-bila. Tapi sekarang, pengurusan mereka pun sudah bertukar tangan. Saya gementar tetapi mahu,” kata pelakon dengan ketinggian 171 sentimeter itu.

Organisasi Miss Universe Malaysia yang kini di bawah pengurusan sama dengan Miss Universe Indonesia memperbaharui beberapa syarat penyertaan antaranya membuka peluang kepada wanita yang telah atau pernah berkahwin termasuk beragama Islam.
Bagaimanapun, wanita yang ingin menyertai pertandingan tersebut mestilah mempunyai ketinggian minimum 165 sentimeter dan berumur antara 18 hingga 27 tahun ketika pertandingan.
Sebelum ini, Amelia pernah mewakili Malaysia ke pertandingan ratu cantik, Miss Asia Pasific pada 2013 dan berjaya menduduki tempat kedua.
Untuk info, Amelia pernah berkahwin dengan Tunku Datuk Harrunnarasheed Putra Tunku Anuar pada 14 Ogos 2015. Bagaimanapun pada Ogos 2018, dia mendedahkan perkahwinan itu sudah berakhir. – KOSMO! ONLINE


Tak nampak Bainun simbah Bella air panas, bagi makan cili – saksi
Oleh NUZULSHAM SHAMSUDDIN

8 Mac 2023, 4:43 pm
KUALA LUMPUR – Saksi pembelaan ketiga memberitahu Mahkamah Sesyen di sini hari ini bahawa, dia tidak pernah melihat Siti Bainun Ahd Razali mendera remaja Sindrom Down Bella.
Semasa sesi pemeriksaan balas oleh Timbalan Pendakwa Raya, Nor Azizah Mohamad, ketika dicadangkan bahawa kecederaan dialami Bella akibat perbuatan Siti Bainun, saksi itu Noor Marliana Ramlee, 28, menjawab tidak setuju.
Nor Azizah: Saya katakan apa yang berlaku di Kondominium Irama Wangsa kamu tahu.
Noor Marliana: Tidak semua.
Nor Azizah: Saya cadangkan kamu nampak kejadian Siti Bainun simbah air panas kepada Bella.
Noor Marliana: Tidak setuju.
Nor Azizah: Saya cadangkan kamu tahu dan lihat Siti Bainun pernah gunakan picagari, cawan Ikea dan Starbucks untuk simbah air panas kepada Bella.
Noor Marliana: Tidak setuju.
Nor Azizah: Saya cadangkan cawan ini (saksi dirujuk gambar barang kes) digunakan Siti Bainun untuk simbah air panas kepada Bella.
Noor Marliana: Tidak setuju.

Nor Azizah: Saya cadangkan juga kamu tahu Siti Bainun ambil air panas dari mesin penapis air (Cukcoo) untuk simbah kepada Bella.
Noor Marliana: Tidak setuju.
Nor Azizah: Saya cadangkan juga kamu tahu Siti Bainun arahkan Yasmin untuk mandikan Bella di tandas dengan air panas dari pemanas air.
Noor Marliana: Tidak setuju.
Nor Azizah: Kamu tahu dan lihat Siti Bainun tonyoh cili di mata Bella.
Noor Marliana: Tidak setuju.
Nor Azizah: Saya cadangkan kamu tahu dan lihat Siti Bainun beri makan cili kepada Bella.
Noor Marliana: Tidak setuju.
Pada 14 April tahun lalu, saksi pendakwaan kelima Yasmin Nahar Mahmood dalam keterangannya kepada mahkamah memberitahu Bella diberi makan 20 biji cili padi selama beberapa kali seminggu oleh Siti Bainun.
Menurut keterangannya, Bella juga dimarah dan diugut diberi air panas jika tidak mendengar cakap, selain ditendang di perut jika menjerit kuat ketika diberi suntikan picagari.
Dalam prosiding sama, Noor Marliana turut menafikan keterangannya di Mahkamah Sesyen di sini adalah semata-mata untuk menyelamatkan Siti Bainun daripada tuduhan mengabai dan menganiaya Bella.
Noor Marliana turut menafikan terhutang budi kepada Siti Bainun dan mereka-reka cerita selain menafikan menerima barangan mewah termasuk kereta jenis Honda Jazz daripada Siti Bainun.
Sementara itu saksi pembelaan keempat Nor Aidil Farhab Johaizad, 26, dalam keterangannya berkata dia yang membawa masuk saksi pendakwaan pertama Zurianty Sudin masuk ke unit kondominium itu pada 24 Jun 2021.
“Saya membawa masuk kak Zu (Zurianty) selepas kak Zue beritahu Bainun beri kebenaran untuk ke rumah itu. Namun apa yang pelik selepas sampai di unit itu kak Zu manangis sambil memegang telefon dan langsung tidak masuk ke rumah,” kata saksi itu.
Perbicaraan kes di hadapan Hakim Izralizam Sanusi bersambung lagi esok. – KOSMO! ONLINE


52 anggota cedera diraikan sempena Hari ATM ke-89
Oleh NUR HUDA MUSA

8 Mac 2023, 4:32 pm
KUALA LUMPUR – Seramai 52 anggota cedera yang terdiri daripada tujuh yang masih berkhidmat dan 45 telah bersara daripada Angkatan Tentera Malaysia (ATM) diraikan pada Majlis Ramah Mesra Bersama Anggota Cedera sempena Hari Angkatan Tentera Malaysia ke-89.
Panglima ATM, Jeneral Tan Sri Datuk Seri Affendi Buang berkata, majlis yang dianjur oleh Tentera Udara Diraja Malaysia (TUDM) bagi tahun ini adalah bertujuan untuk meraikan anggota yang cedera kekal semasa melaksanakan tugas, operasi atau latihan di dalam mahupun di luar negara.
Majlis yang dirancang setiap tahun itu kali terakhir diadakan adalah pada tahun 2019, namun akibat penularan wabak Covid-19 bermula tahun 2020, penganjuran majlis tersebut tidak dapat dilaksanakan seperti biasa.
“Sejak penubuhannya hampir 90 tahun yang lalu, ATM tetap teguh dengan pendirian untuk terus memastikan kebajikan warganya sentiasa terpelihara.
“Ini termasuklah kebajikan para isteri dan juga para Veteran Angkatan Tentera Malaysia, yang mana usaha ini akan diteruskan dari semasa ke semasa mengikut keperluan dan kemampuan sehinggalah ke akhir hayat mereka,” katanya ketika berucap pada majlis tersebut di Wisma Perwira ATM, di sini hari ini.
Turut hadir, Timbalan Panglima Tentera Darat mewakili Panglima Tentera Darat, Leftenan Jeneral Datuk Seri Mohamad Ab Rahman, Panglima Tentera Laut, Laksamana Datuk Abdul Rahman Ayob dan Panglima Tentera Udara, Jeneral Tan Sri Datuk Seri Mohd. Asghar Khan Goriman Khan.

Dalam pada itu, Affendi berkata, ATM percaya bahawa pemeliharaan aspek kebajikan ini merupakan agen pembakar semangat dan motivasi warganya demi mencurahkan khidmat bakti terhadap kredibiliti angkatan sebagai Benteng Utama Pertahanan Negara.
“Keistimewaan ini adalah wajar untuk diutamakan kerana tugas mempertahankan keselamatan dan kedaulatan negara bukanlah suatu tugas yang boleh diambil secara mudah.
“Mereka sering terdedah kepada risiko kehilangan nyawa dan paling tidak pun mendapat kecacatan kekal yang sudah tentu akan menjejaskan kelancaran masa depan apabila bersara kelak,” ujarnya.
Justeru itu katanya, Majlis Ramah Mesra itu merupakan tanda terima kasih dan penghargaan ATM kepada warganya yang mengalami kecederaan semasa menjalan tugas di dalam perkhidmatan.
Sempena sambutan itu juga, ATM melaksanakan majlis ramah mesra di beberapa lokasi berbeza di mana jumlah keseluruhan anggota cedera yang diraikan adalah seramai 547 orang, iaitu 59 orang masih dalam perkhidmatan dan 488 orang telah bersara.
Sumbangan saguhati bernilai RM500 daripada dana Tabung Kebajikan Angkatan Tentera (TKAT) diberikan kepada setiap anggota yang diraikan manakala anggota muslim menerima tambahan RM200 daripada Tabung Zakat ATM. – KOSMO! ONLINE


Jokowi dedah lebih sejuta rakyat Indonesia pilih Malaysia untuk berubat
Oleh MOHD RASDAN AHMAD

9 Mac 2023, 10:24 pm
PETALING JAYA – Presiden Indonesia, Joko Widodo mendedahkan hampir dua juta rakyatnya memilih untuk berubat di luar negara republik itu terutamanya ke Malaysia.
Joko Widodo atau turut dikenali sebagai Jokowi melalui Twitternya berkata, lebih sejuta rakyat Indonesia telah berubat ke hospital di Malaysia, 750,000 ke Singapura manakala lebihannya mendapatkan rawatan ke Jepun, Amerika Syarikat (AS), Jerman dan lain-lain negara.
Oleh kerana itu katanya, Indonesia telah mengalami kerugian sebanyak Rp165 triliun (RM 48.31 juta) kerana modal khidmat perubatan keluar.
“Karana itulah, pemerintah mendukung penuh pembangunan hospital bertaraf antarabangsa. Seperti hari ini, saya merasmikan Hospital Mayapada Bandung yang menggunakan tema hijau.
“Kehadirah hospital moden ini dilihat dapat mengurangkan jumlah rakyat kita untuk berubat ke luar negara,” tulisnya hari ini.
Menjengah di ruangan komen ternyata, ramai rakyat Indonesia lebih mempercayai perubatan moden terutamanya hospitaliti di Malaysia berbanding negara lain kerana lebih murah dan berkesan.

“Di Malaysia terutamanya di Kuala Lumpur, Pulau Pinang dan Selangor, kemudahan dan teknologi hospital di sana cukup moden dan teratur. Saya sudah berubat di Indonesia beberapa kali namun penyakit saya tidak diketahui.
“Sekali sahaja saya ke Malaysia, dengan hanya upah RM100 saya sudah dapat tahu penyakit sebenar yang dihidapi saya iaitu masalah dalam kerongkong,” ujar ArifGilang.
“Dari testimoni-testimoni di Twitter ini dapat disimpulkan ramai rakyat kita pergi terus ke Melaka, Penang dan Singapura karana memang lebih meyakinkan,” kata Agil.
“Bapa mertua saya pada 2020 ada tumor hati dengan ukuran 9 CM, di Indonesia perlu diadakan pembedahan yang memakan modal jutaan ringgit.
“Terus ke Pulau Pinang, doktor di sana hanya bagi ubat dan sekarang telah sembuh,” Kata Gamersujung. – KOSMO! ONLINE.


Dewan Rakyat: Baki caruman KWSP dibenar jadi sandaran pinjaman peribadi
Oleh KOSMO!

9 Mac 2023, 10:18 pm
KUALA LUMPUR – Kerajaan bersetuju memberi peluang kepada pencarum Kumpulan Wang Simpanan Pekerja (KWSP) untuk membuat pinjaman dari bank dengan jaminan cagaran daripada agensi berkenaan.
Bagaimanapun kata Perdana Menteri, Datuk Seri Anwar Ibrahim, pencarum mestilah mempunyai baki mencukupi dan kaedah itu ditawarkan kepada mana-mana pencarum KWSP yang terdesak untuk mendapatkan pinjaman kewangan.
“Ramai ahli-ahli Yang Berhormat bangkitkan isu ini, saya menerima baik teguran-teguran ini. Tapi kita kena ingat prinsip KWSP adalah untuk simpanan hari tua.
“Prinsip saya ialah wang KWSP adalah untuk simpanan hari tua dan kita beri kelonggaran zaman Covid-19, malah negara yang memberi kelonggaran sama juga sudah membatalkan kaedah itu.
“Maka saya akan pastikan supaya KWSP memberikan ruang kepada pencarum yang mempunyai wang dan dalam keadaan terdesak pinjam dari bank, dengan kolateral jaminan cagaran bank, ini yang terbaik,”katanya pada sesi penggulungan Belanjawan 2023 di Dewan Rakyat hari ini.
Terdahulu Kosmo! melaporkan beberapa pemimpin termasuk bekas Perdana Menteri, Datuk Seri Ismail Sabri Yaakob memohon agar kerajaan meluluskan pengeluaran bersasar KWSP di Dewan Rakyat.

Jelas Ahli Parlimen Bera itu, bantuan RM500 yang dimasukkan ke dalam akaun KWSP yang diumumkan oleh Perdana Menteri dalam Belanjawan 2023 baru-baru ini adalah satu usaha murni, namun ia bagi kegunaan pada hari pencen nanti.-KOSMO! ONLINE


Polis buru lelaki rompak, raba kemaluan pemilik kedai ketum
Oleh KOSMO

9 Mac 2023, 9:30 pm
BANGKOK – Polis di daerah Tung Song di wilayah Nakhon Thammarat memburu seorang lelaki yang merompak sebuah kedai ketum pada Sabtu lalu, lapor portal berita Thaiger hari ini.
Menurut polis, lelaki itu bukan sahaja mengancam seorang gadis yang merupakan pemilik kedai dengan sepucuk pistol tetapi juga meraba kemaluan mangsa sebelum dia bertindak melarikan diri.
Rakaman sistem televisyen litar tertutup (CCTV) yang tular di media sosial menunjukkan suspek memakai jaket dan topi keledar meletakkan motosikalnya sebelum memasuki kedai berkenaan lalu mengancam mangsa.
Suspek yang tidak dinamakan itu mencuri semua wang tunai sebelum melakukan serangan seksual terhadap gadis itu.
Mangsa dikenali sebagai dan Ta berusia 19 tahun memberitahu media bahawa dia dan ibunya menyewa sebuah rumah di Tung Song-Kapong Road lima bulan lalu supaya mereka boleh mengusahakan kedai menjual ketum. – Agensi


Walau didakwa Muhyiddin yakin PN sapu bersih 6 negeri
Oleh MUHAMMAD NAJIEB AHMAD FUAD

9 Mac 2023, 11:46 pm
GOMBAK – Pengerusi Perikatan Nasional (PN), Tan Sri Muhyiddin Yassin optimis Perikatan Nasional (PN) mampu sapu bersih enam negeri pada Pilihan Raya Negeri (PRN) yang akan datang biarpun menghadapi kes pendakwaan.
Muhyiddin berkata, ia jelas dibuktikan pada Pilihan Raya Umum (PRU) lalu hasil kejayaan yang diperoleh PN menyebabkan kerajaan ketika ini gentar dalam pertarungan yang bakal berlangsung di enam negeri nanti.
Katanya, ketika ini pihak kerajaan sedang mencari jalan dalam memburuk dan menjatuhkan reputasi baik yang dimiliki PN.
“Mereka (kerajaan) membuat tuduhan-tuduhan palsu yang tidak berasas kerana mereka tahu kalau ini tidak dilakukan ke atas PN, mereka pasti akan berhadapan dengan satu ancaman besar dan tidak mungkin dapat pertahankan negeri-negeri yang berada di bawah Pakatan Harapan (PH).
“Ini kerana semua enam buah negeri, dengan izin Allah akan kita menangi dalam PRN akan datang. Ini merupakan strategi mereka untuk menjatuhkan dan mengurangkan sokongan orang Melayu dan bukan Melayu terhadap PN,” katanya ketika berucap selepas majlis solat hajat di Markaz Tarbiyah Pas, Taman Melewar di sini malam ini.
Sementara itu, Setiausaha Agung Pas, Datuk Seri Takiyuddin Hassan dalam ucapannya berkata, pendakwaan terhadap Muhyiddin tidak boleh dikenakan memandangkan siasatan oleh pihak berkuasa masih belum lengkap.

“Beberapa keajaiban sudah berlaku pada kes yang bakal dihadapi Muhyiddin, jarang-jarang pertuduhan dikenakan kepada seseorang yang tertuduh pada hari Jumaat iaitu hari paling sibuk di pejabat kerajaan termasuk mahkamah.
“Mahkamah memerlukan masa untuk menguruskan jaminan dan sebagainya. Apa kata kalau mahkamah esok sibuk tidak boleh menguruskan jaminan kepada orang yang dituduh, sudah tentulah dia akan direman sehingga akan dikemukakan pada hari Isnin akan datang,” ujarnya.
Tambahnya, beliau akan menjadi antara panel peguam yang akan membantu Muhyiddin dalam kes yang akan dihadapi di Mahkamah nanti.
Terdahulu, Muhyiddin mendedahkan bakal berdepan tujuh pertuduhan mahkamah bermula esok sejurus beliau keluar dari Ibu Pejabat Suruhanjaya Pencegahan Rasuah (SPRM) pada petang tadi. – KOSMO! ONLINE